text:
२४ सितम्बर २०१९. मैथिली जिन्दाबाद!!
मैथिली जिन्दाबाद पर प्रकाशित समाचारक असर – भूल सुधार कयलनि पुष्पानि म्यूजिक कम्पनी
मैथिली जिन्दाबाद समाचार केर असर
काल्हिये ई समाचार प्रकाश मे आयल छल जे पंडित मधुकान्त झा ‘मधुकर’ केर साहित्यिक रचना केँ अपना नाम सँ जोड़िकय पुष्पानि म्यूजिक द्वारा राहुल मिश्र केर गायन मे एकटा गीत रिलीज कयल गेल अछि। एहि पर मधुकर बाबाक दोभित्र कुमुदानन्द झा प्रियवर विरोध जनबैत गीतकारक आ म्यूजिक कम्पनी सँ बात कएने रहथि। संगहि मैथिली जिन्दाबाद पर एहि तरहक काज केँ रोकबाक लेल समाचार सेहो पठौने रहथि। वार्ता सँ नीक परिणाम आयल अछि जे गीतकार अपन संकलन मे रहल रचना केँ गीतकार नाम देबाक भूल केँ स्वीकार करैत असली गीतकार मधुकर केर नाम लिखि देलनि अछि। ओहि पोस्टर मे आवश्यक परिवर्तन करैत म्यूजिक कम्पनी सेहो भूल-सुधार कयलनि अछि। एहि तरहें आरो-आरो गलती कयनिहार अवश्य प्रेरणा लैत अपन भूल सुधार करता से अपेक्षा राखल जा रहल अछि। प्रियवर एहि तरहक उदार प्रवृत्ति लेल गीतकारक नाम देनिहार सज्जन डा. रविन्द्र मिश्र तथा पुष्पानि म्यूजिक कम्पनी प्रति कृतज्ञता व्यक्त करैत ईहो कहलनि जे कोनो रचनाकार केर नाम मात्र देला सँ वर्तमान समय मैथिलीक दिनमान नीक हेतैक। ओ आशा जतेलनि जे मैथिली गीत-संगीत आ फिल्म मे एतेक कमाय बढैक जे कहियो रचनाकार आ अन्य सहयोगी योगदानदाता लोकनि केँ हुनकर मेहनतिक पारिश्रमिक सेहो देल जेबाक अवसर बनत। मैथिली जिन्दाबाद केर तरफ सँ सेहो यैह कहल गेल अछि जे भोरक बिसरल साँझ घर घुरि जाय तँ ओकरा भटकल-बिसरल नहि कहल जाइछ, बस क्षणिक त्रुटि बुझि एकर पुनरावृत्ति दोसर बेर नहि होइक, यैह आशा कयल जा सकैत अछि।


c: text/html

text:
मधुबनी, फरबरी २९, २०१६. मैथिली जिन्दाबाद!!
पिताः श्री सहदेव प्रसाद यादव
मायः श्रीमती विमला देवी
जन्मः ०१ जनबरी १९८० ई.
शिक्षाः स्नातक (प्रथम भाग)
मैथिली आ हिन्दीक विभिन्न पत्र-पत्रिका मे कविता प्रकाशित। पोथीक रूप मे प्रथम संग्रह ‘गंग नहौन’। बेगूसराय केर चतुरंग प्रकाशन सँ प्रकाशित भेलनि अछि। बेगूसराय सँ प्रकाशित हिन्दी साप्ताहिक ‘सरजमीं’ मे दुइ बर्ख धरि संवाददाताक रूप मे कार्यरत रहलाह। ‘नई सुबह के लिये’ – हिन्दी फोल्डर पत्रिका आ नारी संवेदना एवं सामाजिक सरिकारक हिन्दी त्रैमासिक ‘औरत’ केर सह-सम्पादन मे संलग्न, पेशा एक प्राइवेट शिक्षक केँ करैत मैथिली लेखन मे सदैव रुचि लैत आबि रहला अछि। मैथिली भाषाक प्रसिद्ध हस्ताक्षर प्रदीप बिहारी सँ प्रभावित होएत एहि भाषा मे सेवा लेल प्रवेश केलनि कहैत छथि।
मूल ग्राम कसहा, पोस्ट सिमरिया घाट आ जिला बेगूसराय केर रहनिहार अपन सम्पर्क नंबर ९५३४४९२१४२ आ ९९३४७२१०३५ दैत कहैत छथि जे मैथिली भाषा ओ साहित्यक सेवा मे कतहु हाजिर भऽ सकैत छी।
मैथिली भाषा-साहित्यक सशक्त अभियानी अजित आजाद निशाकर जी केर परिचय करबैत कहलैन अछि जे मैथिली भाषा मे एहने स्रष्टा सँ अमरता आबि रहल अछि। निशाकर जी अपन माता-पिताक एकलौता संतान आर आर्थिक रूप सँ विपन्न रहितो मैथिली भाषाक सेवा मे जाहि लगन सँ कार्य करैत छथि से नमन योग्य अछि।

robotstxt: allowed

filter: keep


text:
सहरसा। 15 दिसम्बर। सदर थाना क्षेत्र के गांधी पथ म' दुइ युवक केर बीच भेल कहासुनी म' एक युवक गोली चला देलन्हि। जाहिसँ गांधी पथ निवासी छोटू कुमार गंभीर रूप सँ घायल भ' गेला, हुनका पांच गोली लागल अछि। जानकारी केर मुताबिक़ गंगजला चौक पर बैग बेल्ट केर दोकान करै बला छोटू दुकान बंद करि घर जायत छलाह। एहि दौरान ओ गांधी पथ स्थित एक पान दोकान पर रुकला, जते पहिने सँ ठाढ़ सराही निवासी सुमित यादव आर छोटू के बिच कुनु बात पर कहासुनी भ' गेलन्हि।
एहि दैरान सुमित पिस्टल निकैल छोटू पर ताबड़तोड़ फायरिंग करि पांच गोली मारलन्हि। स्थानीय लोग सभ छोटू क' गांधी पथ स्थित सूर्या हॉस्पिटल म' भर्ती करौलन्हि, जते हुनकर हालत गंभीर बनल अछि। गोलीबारी म' जख्मी छोटू स्थानीय वार्ड पार्षद रेशमा शर्मा केर भाई केँ साला बताओल जे रहल अछि।
सुचना भेटते सदर थानाध्यक्ष भाई भरत व आन पुलिस पदाधिकारी मामला केर जानकारी लेबाक बाद आरोपी सुमित केर गिरफ़्तारी लेल छापामारी शुरू क' देलन्हि अछि।


text:
प्राप्त जानकारी केर मुताबिक आरोपी बच्ची क' समोसे के लालाच द' गामक बाहर एक सुनसान जगह ल' जे क' बच्ची संग दुष्कर्म केलक। बच्ची क' घर पर नहि देख परिजन सभ बच्ची क' ताके लागल जाहिक दौरान किछु ग्रामीण परिजन सभकेँ कहलक कि एक आदमी बच्ची क' गामक बाहर ल' जायत रहथिन।
बच्ची केँ पिता कहलनि कि बच्ची केर जानकारी भेटलाक बाद हम सभ घटनास्थल पर पहुंचलहुँ तेँ ओता हमर बच्ची जोर -जोर सँ चिकरैत छली और आरोपी ओकरा चुप करबाक कोशिश क' रहल छल बच्ची केँ हालत बहुत गंभीर बनल छल। बच्ची केँ हालत देख हम सभ बुझी गेलहुँ कि बच्ची संग किछु गलत भेल अछि।
मौके पर ग्रामीण सभ आरोपी क' पकैड़ तुरंत पुलिस क' घटना केर सूचना देलक जाहिक बाद मौका पर पहुँचल पुलिस आरोपी क' गिरफ्तार क' लेलक आओर बच्ची केर गंभीर हालात देख पीड़ित बच्ची क' सदर अस्पताल पहुँचाओल गेल। आरोपी चाचा अप्पन गलती स्वीकार केलक, ओतहि बच्ची केँ गंभीर स्थिति क' देखैत बच्ची क' दरंभगा के डीएमसीएच रेफर कायल गेल।


text:
दरभंगाः[प्रणव चौधरी] भारतक पूर्व प्रधानमंत्री स्व. अटल बिहारी वाजपेयक अस्थि कलशक गुरुदिनक दरभंगा टावर पहुंचैत ओहि जगह हुनक समर्थक सब हजारक संख्या मे जमा भ क अटल बिहारी अमर रहैथ केँ उद्घोषणा करैय लगला। अस्थि कलशयात्राक गाड़ी केर टावर पर पहुंचैत नगरवासी व भाजपा कार्यकर्ताक भीड़ अस्थि कलश केँ चारू तरप सँ घेरकर अटल जीक प्रति अपन हृदय में संरक्षित बात सबके व्यक्त करैय लगला। एही उद्घोषक गूंज सँ लागल जेना दरभंगा टावर गुंजायमान भ उठल।
ओतैए दरभंगा जिलाक आइटीसेल व सोशल मीडियाक संयोजक पंकज झाक द्वारा सेहो लेहरियासरायक हजमा चौरहा पर अटल बिहारी जीक अस्थी कलशयात्राक श्राद्धांजलि देबाक लेल विशेष व्यवस्था कैल गेल छल।मिथिला दैनिकक् टिम स बातचित करबाक दौरान पंकज झा कहलैथ,जे अटल जीक हृदय में मिथिलांचलक लेल असीम श्रद्धा व प्रेम छल। जेही केँ कारण अटल जी मैथिली केर अष्टम सूची में सम्मानपूर्वक स्थान दिएलैथ।सबस पैघ गप यी जे मिथिलांचलक खंडित भूभाग केर कोसी जैहैत महासेतु द क खंडित भेल संस्कृतिक के जोड़बाट काज केलैथ स्वर्गीय अटल बिहारी वाजपेयी मिथिला लेल जे केलैथ।ओहिके मिथिलांचलक लोग सदैव याद राखत।
भारतक रत्न, भारत केर जन-जन में बसैय वाला अटल जी केँ छवि सभ केर मन में हिलकोर मारैय लागल। सबहक सहानुभूति, सबकेर मन में उमड़ल भाव अस्थि सब एक नजैर स ओहि कलशक देख रहल छल। अस्थि कलश सवार वाहनक रुकैत विधानसभा में प्राक्कलन समिति केर सभापति व नगर विधायक संजय सरावगी टावर पर बनल पंडाल में अटल जीक तस्वीरक निकट भाजपा केर सभ अधिकारी केँ बजेलक। भाजपाक सभ वरिष्ठ नेताक पहुंचैय पर ओतैय अटल जीक तस्वीर पर पुष्पांजलि अर्पित कैल गेल। श्रद्धांजलि सभाक आरंभ में नगर विधायक संजय सरावगी कहलैथ कि भारत रत्न अटल जी मिथिलांचल केर जे सौगात देलैथ ओहिके मिथिला वासी सदैव याद राखत।गांव गांव में, शहर में हर जगह जन-जन केर बीच श्रद्धांजलि केर शब्द उमड़ैय छल। एहिके उपरांत नगर विधायक केँ निवेदन पर भाजपाक प्रदेश अध्यक्ष नित्यानंद राय अटल जीक श्रद्धांजलि में अपनन बयान रखलैथ। प्रदेश अध्यक्ष कहलैथ कि अटल जीक हृदय में मिथिलांचलक लेल असीम श्रद्धा व प्रेम छल। जेही केँ कारण अटल जी मैथिली केर अष्टम सूची में सम्मानपूर्वक स्थान दिएलैथ।सबस पैघ गप यी जे मिथिलांचलक खंडित भूभाग केर कोसी जैहैत महासेतु द क खंडित भेल संस्कृतिक के जोड़बाट काज केलैथ।अटल जीक अस्थि कलश केँ कोशी में प्रवाहित कैल गेल।


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
मैथिली सुन्दरकाण्डः लंकादहन
लंकादहन
दोहा :
कपि केर ममता पूँछ पर सबकेँ कही बुझाय।
तेल बोरि पट बान्हिकय पावक दिहीन लगाय॥२४॥
भावार्थ:- हम सबकेँ बुझाकय कहैत छी जे बानरक ममता पूँछ पर होइत छैक। तेँ तेल मे कपड़ा बोरिकय ओ एकर पूँछ मे बान्हिकय फेर आगि लगा दे॥२४॥
चौपाई :
पूँछहीन बानर तहन जायत। फेरो शठ निज नाथकेँ लायत॥
जिनकर कयलक बहुत बड़ाइ। देखी हमहुँ तिनक प्रभुताइ॥१॥
भावार्थ:- जखन बिना पूँछ के ई बानर ओतय (अपन स्वामीक पास) जायत, तखन ई मूर्ख अपन मालिक केँ संगे लय आयत। जिनकर ई बहुते बड़ाइ कयलक अछि, हमहुँ कनी हुनकर प्रभुता (सामर्थ्य) तऽ देखी!॥१॥
वचन सुनैत कपि मन मुसुकेला। भेली सहाय शारद से बुझला॥
राक्षसगण सुनि रावण वचना। लागल रचय मूढ़ वैह रचना॥२॥
भावार्थ:- ई वचन सुनिते हनुमान्जी मन मे मुस्कुरेलाह (और मनहि मन बजला) हम बुझि गेलहुँ, सरस्वतीजी (एकरा एहेन बुद्धि दय मे) सहायक भेली अछि। रावण केर वचन सुनिकय मूर्ख राक्षस सब वैह (पूँछ मे आगि लगेबाक) तैयारी करय लागल॥२॥
बचल नगर नहि कपड़ा घी-तेल। बढल पूँछ तेहेन कपि के खेल॥
देखि तमाशा नग्रभरीक लोक। मारय लात हँसय बिना रोक॥३॥
भावार्थ:- (पूँछ केँ लपेटय मे एतेक कपड़ा और घी-तेल लागल जे) नगर मे कपड़ा, घी और तेल नहि रहि गेल। हनुमान्जी एहेन खेल कयलनि कि पूँछ बढ़ि गेल (लंबा भऽ गेल)। नगरवासी लोक तमाशा देखय एलाह। ओ हनुमान्जी केँ पैर सँ ठोकर मारैत छल आर बिना रुकने हुनकर हँसी करैत छल॥३॥
बजबय ढोल आ दैत थपाड़ी। नगर घुमाय फेर पूँछ पजाड़ी॥
पावक जरत देखि हनुमंता। धेला परम लघुरूप तुरंता॥४॥
भावार्थ:- ढोल बजबैत अछि, सब थोपड़ी पीटैत अछि। हनुमान्जी केँ नगर भरि घुमाकय, फेर पूँछ मे आगि लगा देलक। अग्नि केँ जरैत देखिकय हनुमान्जी तुरंते अत्यन्त छोट रूप धय लेलनि॥४॥
कूदि चढ़ल कपि कनक अटारी। भेली सभीत निशाचर नारी॥५॥
भावार्थ:- (बंधन सँ निकलिते) ओ कूदिकय सोनाक अटारी सब पर जा चढ़ला। हुनका देखिकय राक्षसगणक स्त्रि लोकनि भयभीत भऽ उठल॥५॥
दोहा :
हरि प्रेरित ताहि अवसर चलल मरुत उनचास।
अट्टहास गर्जला कपि बाढ़ि लगल आकाश॥२५॥
भावार्थ:- ओहि समय भगवान् केर प्रेरणा सँ उनचास पवन चलय लागल। हनुमान्जी अट्टहास कय केँ गर्जला और बढ़िकय आकाश सँ जा लगलाह॥२५॥
चौपाई :
देह विशाल हलुक फुर्तीला। महले महल कुदैत सजीला॥
जरइ नगर भरि लोक बेहाल। झपट लपट बहु कोटि कराल॥१॥
भावार्थ:- देह बड़ी विशाल छन्हि लेकिन अत्यन्त हल्का आ फुर्तीला छथि। ओ दौड़ि-दौड़िकय एक महल सँ दोसर महल पर चढि जाइत छथि। नगर जरि रहल अछि। लोक बेहाल अछि। आगिक करोड़ों लपट झपटा मारि रहल अछि॥१॥
बाप माय सब करे पुकार। एहि घड़ी के करत उबार॥
पहिने कहल कपि नहि छी ओ। बानर रूप धरल सुर कियो॥२॥
भावार्थ:- बाप रे! माय रे! एहि अवसर पर हमरा सब केँ के बचायत? (चारू दिश) यैह पुकार सुनाय पड़ि रहल अछि। हम तऽ पहिनहि कहने रही जे ई वानर नहि थिक, वानर रूप धएने कोनो देवता थिक!॥२॥
साधु अवग्या केर फल एहेन। जरय नगर अनाथक जेहेन॥
जारल नगर ओ पलक झपकिते। एक विभीषण घर बचबिते॥३॥
भावार्थ:- साधु केर अपमानक यैह फल छैक जे नगर अनाथ केर नगर जेकाँ जरि रहल अछि। हनुमान्जी क्षणहि भरि मे सम्पूर्ण नगर जरा देलनि। एकटा विभीषण घर टा बचि गेल॥३॥
तिनकर दूत अनल जे सिरिजा। जरल न से तेहि कारण गिरिजा॥
उलटि पलटि लंका सब जारि। कूदि गेला पुनि सिंधु मझारि॥४॥
भावार्थ:- (शिवजी कहैत छथि -) हे पार्वती! जे अग्नि केँ बनौलनि, हनुमान्जी हुनकहि दूत छथि। यैह कारण ओ अग्नि सँ नहि जरला। हनुमान्जी उलटि-पलटिकय (एक दिश सँ दोसर दिश धरि) सारा लंका जरा देलनि। फेर ओ समुद्र मे कूदि गेलाह॥४॥


text:
काठमांडु, २९ भादव यानि १५ सितम्बर । मैथिली जिन्दाबाद!!
संविधानसभाक आजुक बैसारमे ‘नेपालक संविधानकेर परिमार्जन विधेयक, २०७२’ आगामी आसिन ३ गते यानि २० सितम्बर, २०१५ केँ संविधान जनता समक्ष प्रारम्भ हेबाक घोषणा करबाक तारीख निर्धारण सम्बन्धी प्रस्तुत प्रस्ताव सर्वसम्मति सँ पारित कैल गेल अछि ।
बैठक मे प्रमुख तीन दलक तर्फ सँ ‘नेपालक संविधान नेपाली जनता समक्ष प्रारम्भ हेबाक घोषणा करबाक तारीख निर्धारण सम्बन्धी प्रस्ताव’ प्रस्तुत कैल गेल छल ।
नेपाली काँग्रेसक प्रमुख सचेतक चीनकाजी श्रेष्ठ प्रस्तावक रहल ओहि प्रस्ताव मे नेकपा एमाले केर प्रमुख सचेतक अग्निप्रसाद खरेल आर एमाओवादीक प्रमुख सचेतक गिरिराजमणि पोखरेल समर्थक रहल छलाह ।
ई प्रस्ताव निर्णयार्थ प्रस्तुत भेलापर सर्वसम्मति सँ पारित भेल ।
ओहि तारीख मे संविधान घोषणा करबाक कार्यक्रम बारे सभाध्यक्ष सुवास नेम्वाङ आइ भोरे राष्ट्रपति डा. रामवरण यादव केँ औपचारिक निमन्त्रण दय चुकल छथि ।
पारित प्रस्ताव मे ‘संविधानसभा नियमावली, २०७० केर नियम ११० केर उपनियम ९३० मुताबिक संविधानसभा सँ पारित करैत अध्यक्षद्वारा प्रमाणित भेल संविधान मे संविधान प्रारम्भ होयत से कहैत निर्धारण कैल गेल तारीख मे संविधानसभा द्वारा औपचारिक राष्ट्रिय समारोह केर आयोजना करैत पारित संविधान केर प्रति अध्यक्ष द्वारा राष्ट्रपतिक सोझाँ पेस कैल जायत आर ओही समारोह मे नेपालक संविधान नेपाली जनताक सोझाँ संविधान प्रारम्भ होयबाक घोषणा होयबाक बात उल्लेख अछि ।
ओ समारोह आसिन ३ गते अपराह्न ५ बजे संविधानसभा भवन मे होयत ।
बैठक मे एखन ‘नेपालक संविधानकेर परिमार्जन विधेयक, २०७२’ केर एक सय सँ बादक धारा सब पारित करबाक क्रम जारी अछि ।
(समाचार स्रोत: राष्ट्रीय समाचार समिति – टुडे खबड़)


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 17 फ़रवरी 2012
सासु माँ नहिं हेथिन ( एकटा पुतोहुक दर्द )
लेकिन ई की माँ बेटी के बदनाम करतीह
सोचने की छलौह आ भ गेल की
माँ कोना एतेक कठोर हेतीह
माँ के मन में त ममता होयत अछि
मुदा सासु माँ.............................................. ?
किछु हम कहबनि और ओ सुनथिन्ह
किछु ओ कहती और हम सुनब
लेकिन भ गेल उल्टा
जखन पता चलल कि जे ओ हमर कटटर दुश्मन छथि
अनका सॅ हमरा संग लड़य के लेल सलाह लेति छथि
घर में अगि लगेति अछि
ओकरा मिझाईल जाईत अछि
एतह हम पूरा जरईत छी
कियो मिझबय बला नहिं अछि
हमर जिनगी में आगि लागल रहत त
तापय के लेल दुश्मन के बजाबय छथि
घरक बात घर में नहिं राखि के
हुनका सभ सॅ पंचैती करबाबय छथि
आई पता चलल जे सासु कखनो
पुतोहु के लेल माँ नहिं हेतीह
सासु सासुए रहतीह
पुतोहु के बेटी नहिं कहतीह
घर के जे राज रहत से सभ सॅ कहथिन्ह
चारु तरफ सॅ घेरि के पुतोहु के मरय लेल उकसेथिन्ह
आशिक ’राज’ ( मित्र के डायरी सॅ लेल गेल अछि )


text:
–अखिलेश कुमार मिश्र
मिथिलाक क्षेत्र त’ अप्पन सांस्कृतिक धरोहर लेल विख्यात अछि। सालों भरि पाबनि-तिहार, गीत-नाद चलैत रहैत अछि। जतेक पाबनि होइत अछि से ओहि मौसम के अनुकूल होइत अछि। ताहि में कातिक मास त’ सभ सँ श्रेष्ठ मानल गेल अछि। कोजगरा कें प्रात सँ कतिकी पूर्णिमा तक कतेको पाबनि होइत अछि। जाहि में दियाबाती, भरदुतिया, छइठ, देवउठाउन एकादशी आ सामा-चकेवा।
ओना त’ सभ पाबनि अप्पन विशिष्टता लेल जानल जाइत अछि जे कि मिथिलाक कला आओर संस्कृति सँ जुड़ल अछि, मुदा सामा-चकेवा पाबनि कें त’ बाते अलग। इ पाबनि विशुद्ध रूपें कला, प्रेम आ मिथिलाक संस्कृति सँ भरल अछि। इ पाबनि भाइ-बहिनक अपार स्नेहक द्योतक अछि। ऐ पाबनि में बनै बाला माटिक सभ मुरुत, गाबय बाला सभ गीत नाद एतुका कला कें प्रदर्शित करैत अछि। अहि पाबनि के मनाब’ के तरीका आ मनाब’ के समय एतुका सांस्कृतिक विरासत कें दर्शाबैत अछि। मिला जुला क’ इ पाबनि अप्पन विलक्षणता लेल जानल जाइत अछि जे कि सिर्फ मिथिलांचल क्षेत्र में ही मनाओल जाइत अछि। अहि पाबनि में भाइ-बहिनक स्नेह, गलत करै बाला कें की हश्र होइत अछि, आदि कें विधिवत दर्शाओल जाइत अछि।
सामा-चकेवा पाबनि के लेल एक कथा प्रचलित अछि जे कि अहि तरहें अछि।:
साम्वती आ साम्ब दुनू भाइ बहिन रहैथि जे श्रीकृष्णक सन्तान रहैथि। साम्वतिक विवाह हुनकर प्रेमी चारुदत्त नामक ऋषिकुमार सँ भेल रहैन्ह। साम्वती ऋषि मुनि आ प्रकृति सँ अपार स्नेह करैत छलीह। ताहि कारणे ओ अधिकांशतः वन में जाइत छलीह। हुनकर खबासिन डिहुली कें इ बात पसिन्न नै आबै छल कियैक त’ ओकरा महल छोड़ि वन गेनाइ पसिन्न नै। तहन डिहुली अहि सँ छुटकारा पाबै लेल चारुदत्त कें अंट सन्ट कहि भड़काब’ लागलैन्ह जाहि में साम्वती पर गलत आचरणक बात सेहो कहलक। चारुदत्त बिना बुझने सुझने साम्वती पर क्रोधित भ’ हुनका बारे में हुनकर पिता श्रीकृष्ण लग शिकायत केलाह आ गलत आचरणक बात सेहो कहलाह। श्रीकृष्णक एक मन्त्री चुरू नामक, जे कि चारुदत्त सँ बड्ड ईर्ष्या राखैत छल, श्रीकृष्ण कें साम्वती के विरोध में भड़का देलक जे कि आगि में घी के काज केलक। श्रीकृष्ण ततेक साम्वती पर बड्ड क्रोधित भेलाह आ हुनका श्राप द’ देलैथि जे जाउ अहाँ चिड़ै बनि जाउ वन में विचरण केनाइ पसिन्न अछि त’ विचरण करैत रहू। साम्वती तखने श्यामा नामक चिड़ै बनि गेलैथि। चारुदत्त कें बाद में सभ बातक सच्चाई ज्ञात भेल त’ बड्ड दुखी भेलाह। ओ श्यामा सँ भेंट करै के युक्ति करै लागलाह जाहि में सफलता नै भेंटलैन्ह। अंत में ओ कठिन तप क’ क’ शिवजी कें प्रसन्न केलाह आ चिड़ै बनै कें वरदान माँगलाह। शिवजीके वरदान सँ ओहो चक्रवाक नाक चिड़ै बनि गेलाह आ श्यामाक खोज में जंगल झाड़े घुमय लागलाह। चूँकि दुनु दू चिड़ै तैं दुनु में मिलन सम्भव नै। चक्रवाक वियोगे में रहि गेलाह। जेखन इ सभ बात साम्वतिक भाइ साम्ब कें पता चललैन्ह त’ ओ बड्ड दुःखी भेलाह आ श्रीकृष्ण कें बड्ड निहोरा-पाती केलाह। तहन श्री8 प्रसन्न भ’ साम्ब कें साम्वती आ चारुदत्त कें मुक्ति के लेल युक्ति बतेलाह। साम्ब कें कहलखिन्ह जे एखन जतय श्यामा आ चक्रवाक होइथ आ यदि ओतय कें लोक सभ चुरू आ डिहुलीक बात कें उजागर करत त’ ओ दुनु चिड़ै के शरीर सँ मुक्त भ’ जेताह। साम्ब आब श्यामा आ चक्रवाक खोज में लागि गेलाह। ओ समय कातिक मासक इजोरिया पक्ष रहै आ श्यामा तथा चक्रवाक हुनका मिथिला क्षेत्र में भेंटलखिन्ह। तहन साम्ब एतुका बहिन सभ कें कहलखिन्ह जे अहाँ सभ डिहुली चुरू कें बात कें खूब प्रचार करू। भेल सैह। आ अहि तरहें मिथिलांचल क्षेत्र में ताहि दिन सँ श्यामा चक्रवाक जे कि अपभ्रंश में सामा-चकेवा भेल, मनेनाइ शुरू भेल।
सामा-चकेवा कोना मनाओल जाइत अछि:
कातिक महिनाक इजोरियाक षष्ठी अर्थात छठिक राति में गोसाउनिक गीतक संग चिक्कनि माटि सँ श्रीसामा बनाओल जाइत अछि। ततपश्चात सामाक गीत जे कि भाइ-बहिनक स्नेहक प्रतीक रूप में गाओल जाइत अछि। देवउठाउनी एकादशी क’ पिठार घोरि सभ माटिक मुरुत कें ढोरल जाइत अछि। माटिक मुरुत में सामा, चकेवा, झिझिर कुकुर, डिहुली, भंवरा, सातभइया, चुगला, वृंदावन, लड्डूबेचनी आदि बनैत अछि। सभ दिन राति में माय-बहिन रतुका भोजनक बाद चंगेरा में सभ मुरुत के सजा दीप जरा क’ गीत गाबैत अंगना सँ बाहर जाइत छैथि। बाहर चंगेरा के राखि चारु कात बैसि, बीच मे चुगला जे चुरू के प्रतीक अछि के गरियाबैत आगि लगबैत छैथि। चुगला के केश सन सँ बनाओल जाइत अछि जे उज्जर होइत अछि। वन के प्रतीक वृंदावन, जे माटि आ खर सँ बनल रहैत अछि, के सेहो जराओल जाइत अछि आ गीत गैल जाइत अछि। अहि बीच खास क चुगला के गरियाब’ बेर में विलक्षण हास-परिहास चलैत अछि। फेर चंगेरा ल’ गीत गाबैत सभ आँगन आबि जाइत छैथि। अहि गीत सभक बीच जे भाउज रहै छैथि ओ ननदि सभक परिहासक बेसी शिकार होइत छैथि। कियैक त’ ननदि भाउजक भाइ कें खूब गरिया दैत छथिन्ह मुदा भाउज बेचारी ननदिक भाइ के कोना गरियेती। राति में सामाक चंगेरा में दुइब आ धान, धानक शीश राखि देल जाइत अछि। कतिकी पूर्णिमा सँ पहिले सभ मुरुत कें रंग बिरंगक प्राकीर्तिक रंग सँ रांगल जाइत अछि। कतिकी पूर्णिमाक राति में भाइ सभ द्वारा ठेहुन लगा लगा क’ सभ मुरुत कें फोड़ि देल जाइत अछि आ बहिन सभ भाइ कें गमछा में नवका चूड़ा आ गुड़ दै छथिन्ह। सामा सभ लेल बनाओल माटिक पिटार के चुरा दही गुड़ सँ भरि क’ बेटीक विदाइ जेकाँ समदाओन गाबैत विदा कैल जाइत अछि। सभ टूटल मुरुत के चंगेरा में सजा दीप जरा माथ ल’ समदाओन गावैत अंगना सँ बाहर नवका जोतल खेत अथवा नदी सरोवर ल’ क’ जैल जाइत अछि। ओ दृश्य सच में बहुत भावुक होइत अछि। जोतल खेत में संठी कपड़ा सँ बनल चारि टा मशाल के जड़ा क’ गारि देल जाइत अछि आ ओकरे इजोत में पुनः सामा के विदाई संग चुगला के झड़का क’ गारि आ वृंदावन के जराओल जाइत अछि। एक टा फुटल सामाक मुरुत के चंगेरा में वापस राखल जाइत अछि आ अन्य सभ मुरुत कें भसा देल जाइत अछि आ पुनः अगिला साल सामा कें आब’ लेल विनती कैल जाइत अछि। अंत में एक टा फुटल मुरुत संग उदास मन सँ सभ आँगन वापस आबि जाइत छैथि।
देखल गेल अछि जे कातिक में हिमालय सँ बहुतायत चक्रवाक/चकेवा चिड़ै मिथिलाक सरोवर, चर में लागल पानि या नदी के किनार में आबि जाइत अछि। एखनो चकेवा चिड़ै राति क’ खूब विरह क्रन्दन करैत अछि जे कि उपरोक्त कथा सँ जुड़ल बुझाइत अछि।
अखिलेश “दाऊजी”, भोजपंडौल मधुबनी।


text:
कस्तूरबा गान्धी
कस्तूरबा गान्धी (१८६९-१९४४ ई.), महात्मा गान्धीक धर्मपत्नी छी जे भारतमे बा कऽ नामसँ प्रसिद्ध अछि । कस्तूरबा गाँधीक जन्म ११ अप्रैल सन् १८६९ मे महात्मा गान्धी जेना काठियावाड़क पोरबन्दर नगरमे भेल छल । ई प्रकार कस्तूरबा गाँधी आयुमे गान्धी जी सँ ६ मास पैग छल । कस्तूरबा गान्धीक पिता गोकुलदास मकनजी साधारण स्थितिक व्यापारी छला । गोकुलदास मकनजीक कस्तूरबा तेसर सन्तान छी । ओ जमानामे कियो लड़कीके पढ़ेनाए तँ दूर अल्प अवस्थामे विवाह करि दैत छल । सेहा कारणवस कस्तूरबा वाल्यकालमे निरक्षर छल आ सात सालक अवस्थामे ६ सालक मोहनदासक सङ्ग हुनकर सिद्धान्त करि देल गेल । तेरह सालक आयुमे ओ दुनू गोटेक विवाह भेल छल ।


text:
काठमाडौँ, १ भाद्र । मैथिली जिन्दाबाद!!
सहृदयता समाज नेपालक आयोजनामे मिथिला संस्कृति आर परम्परा विषयक सत्संग सम्पन्न भेल अछि । मिथिला संस्कृति आर परम्पराक मौलिक दर्शन तथा चिन्तन-धाराक लौकिक अभ्यास कयल जेबाक बात उजागर करैत सहभागी लोकनि एकर संरक्षण आर प्रवर्धन करबाक विन्दु पर जोर देने रहथि ।
कार्यक्रमक प्रमुख वक्ता मिथिला साहित्य कला परिषदक अध्यक्ष देवेन्द्र मिश्र कहलनि जे मिथिला मे शिक्षा, संस्कृति आर चिन्तन परम्पराक केन्द्रमे रहल गौरवमय इतिहास रहल अछि । ओ मिथिला संस्कृति वेदक विचारकेँ व्यवहार करबाक परम्परापर आधारित रहबाक विन्दु पर प्रकाश देलनि । मिथिला संस्कृति आस्तिक परम्परा रहल उल्लेख करैत छठि, जीतिया, जुड़िशीतल लगायतक पाबनि कृषि आधारित व प्रकृति मैत्री होयबाक बात बतेलनि । मिथिला संस्कृतिक प्रभाव सम्पूर्ण भारतवर्षमे रहबाक उल्लेख करैत ई विश्व निधि होयबाक उल्लेख सेहो कयलनि । मिथिला संस्कृति लोप होयबाक चिन्ता व्यक्त करैत मिश्रद्वारा मिथिला संस्कृति बचेबाक लेल एकर मर्मकेँ कायम करैत समय अनुकूल परिष्करण करैत आगू बढय पड़त ताहि पर जोर देलनि ।
आयोजक संस्था सहृदयता समाज नेपालक संरक्षक तथा जरो किलो महाअभियानक संकल्पकर्ता युगद्रष्टा डा. निर्मलमणि अधिकारी द्वारा विविधता होयब आर विविधता बीच सहृदयता कायम करब हमरा लोकनिक मौलिक पद्धति थिक कहलनि । मिथिला संस्कृति आ सभ्यता नेपालक प्रचीनतम् व अग्रणी संस्कृति होयबाक उल्लेख करैत एकर संरक्षण तथा प्रवर्धनसँ नेपालक मौलिकता मजबूत होयत ओ बतेलनि । मिथिला संस्कृतिक रक्षाक लेल मिथिला समुदाय केर लोककेँ प्राथमिक रूपमे जागरुक होबय पड़त आर जरो किलो महाअभियान एहि लेल सदिखन तत्पर रहत से वचनबद्धता जतेलनि ।
कार्यक्रमकेँ सम्बोधन करैत मैथिली एसोसिएशन नेपालक अध्यक्ष प्रवीण नारायण चौधरीद्वारा सांस्कृतिक पहिचानमे भोट बैंकक राजनीति हावी होयबाक कारण द्वन्द्वक अवस्था आयल कहलनि । मधेश मात्र मिथिला छी से भ्रम रहबाक चर्चा करैत हिमाल सँ गंगा धरि आर कोसी सँ गण्डकी धरि मिथिलाक विस्तारक शास्त्रीय प्रमाण रहल तथ्य उल्लेख कयलनि । मिथिला षड्दर्शनक उद्गगम स्थल रहल कहैत एहि भितर सब सम्प्रदाय आर समुदाय अँटल उल्लेख कयलनि । वर्तमान समयमे देखल जा रहल दहेज प्रथा भौतिकवादी सोचक उपज थिक उल्लेख करैत ओ कहलनि जे ई मौलिक मिथिला संस्कृति सम्मत नहि अछि ।
अन्तरराष्ट्रीय नेपाली साहित्य समाज कतारक विन्देश्वर ठाकुर युवा पीढीमे मौलिकता प्रति रुचि घटनाय आर विदेशी संस्कृति प्रति लगाव बढब चिन्ताजनक अवस्था छी कहलनि । समाजसेवी मीना झा द्वारा मिथिला सभ्यताक व्याप्ति आर एकर महत्व नव पुस्ताकेँ बतेबाक जरूरत पर जोर देलनि । याज्ञवल्क्य, गार्गी, अष्टावक्र, जनक, सीताक संग गौतम, जैमिनी, बुद्ध व विद्यापतिक भूमि होयबाक बात नव पुस्ताकेँ गर्व करबाक बोध करेबाक विन्दु पर सेहो ओ जोर देलनि । संस्थाक अध्यक्ष बलराम प्रजापतिक सभापतित्वमे सम्पन्न कार्यक्रममे अर्चना झा, शंकर ठाकुर आ सहृदयता समाज नेपालक प्रदेश नम्बर २ संयोजक राजिव शाह सेहो अपन मन्तव्य रखने छलथि । सहृदयता समाज नेपाल प्रदेश नं २ केर संयोजनमे भेल ई कार्यक्रम जुम प्रविधिमार्फत सञ्चालन कयल गेल छल ।


text:
बंग भंग भेलाक बाद प्रान्तीय संरचना मे बनल बिहार – १९१२ ई. मे, पुनः १९३६ ई. मे उड़ीसा अलग भेल आर फेर २००० ई. मे झारखंड अलग भेल – आर आब जे बचल अछि से बिहार भारतक प्रान्तक रूप मे मात्र नहि राजनीतिक स्वरूप केँ संघीय स्तर पर परिभाषित करयवला ताकत एखनहुँ धरि रखैत अछि; मुदा से बिहार स्वयं अपन घर मे कतेको तरहक विपन्नता आ आन्तरिक कमजोरी सँ क्षयरोग जेकाँ ग्रसित अछि। एहि बिहार केँ २००५ मे नीतीश कुमार केर मुख्यमंत्रित्व सँ सुशासन आर विकासक संग अनेकों तरहक सामाजिक रूढिवादिता केँ खत्म करैत कूरीति आ शराबबन्दी जेहेन क्रान्तिकारी बदलाव सेहो देखय लेल भेटल, जेकर चर्चा एखन धरि कतेक कयल जाइछ समूचा देश आ विदेश मे ताहि सँ बहुत बेसी चर्चा आबयवला समय मे होयत। नीतीश कुमार केर छवि आ नेतृत्व केर सोच – विशुद्ध समाजवादी रहितो बिहार मे विद्यमान जातीय समीकरण, अगड़ा-पिछड़ा राजनीति, आरक्षण, दलित-महादलित आधारित सामाजिक न्याय, आर्थिक विपन्न परिवार केँ आरक्षण आ अनेकों चर्चित-स्थापित राजनीति केर सैद्धान्तिक आधार पर राजनीति करबाक नीयति-नीयत संग १५ वर्ष धरि शासन चलेबाक लेल इतिहास बेर-बेर मोन पाड़त। हालांकि एहि क्रम मे नीतीश कुमार सँ भेल एक महाभूल जे ओ अपन प्राकृतिक आ सफल गठबन्धन सूत्र केर परित्याग कय एनडीए छोड़ि यूपीए मे गेलाह तेकर राजनीतिक लाभ अर्थात् तेसर बेरुक सत्तारोहण त प्राप्त भेलनि, मुदा हुनक सुशासन मे दुशासन केर अप्राकृतिक हस्तक्षेप केर कारण पुनः ओ घर-वापसी करैत राजग मे आबि अपन मजबूत आ परिपक्व राजनीतिक खेलाड़ी होयबाक सूझ पटरी पर अनलनि से कहल जा सकैत अछि। लेकिन आलोचकक दृष्टि मे ओ पलटीमार आ धोखेबाज आदि सेहो बनलाह। आब चारिम पारी लेल पुनः अपन कइएक नव सूत्र – हालहि घोषित ७ संकल्प आदिक संग नीतीश कुमार विपक्षी गठबन्धन विरूद्ध जनादेश लेबाक तैयारी मे छथि। भारतीय चुनाव आयोग द्वारा ३ चरण मे चुनाव केर घोषणा सेहो कय देल गेल अछि। आगामी १० नवम्बर बिहार केर सत्ता संचालकक घोषणा कय जनादेशक आधार पर कय देल जायत।
निरन्तर ३ पारीक नेतृत्व कयनिहार सुशासन व विकास संग समाजिक क्रान्ति केर वयार बहेनिहार नीतीश कुमार केर सरकार विरूद्ध ‘सरकार-विरोधी’ (एन्टी इनकम्बेन्सी) हावी रहितो हुनक मजबूत गठबन्धन ‘एनडीए’ केर दावेदारी प्रबल देखा रहल अछि। लेकिन बिहार मे सत्ता परिवर्तनक हवा सेहो अत्यन्त प्रबलता सँ बहि रहल देखाइत अछि। एहि मे यूपीए – भारतीय कांग्रेस, राष्ट्रीय जनता दल, भाकपा, माकपा, रालोसपा, आदि अनेकों दल केँ बिहार मे परिवर्तनक गुंजाईश देखा रहलैक अछि। मुदा स्थापित सूत्र यानि ‘जातीय समीकरण’ मे नीतीश कुमारक जदयू आ केन्द्रीय सत्ता संचालक सब सँ पैघ दल भारतीय जनता पार्टी संग राम विलास पासवान केर लोजपा एवं किछु अन्य एनडीए घटक दल केर वोट बैंक यूपीए पर हावी रहत सेहो लगभग तय बुझाइत अछि। बिहार केर राजनीति मे जातीय समीकरण केर आधार पर सत्तारोहणक दुर्भाग्यपूर्ण अवस्था केँ सर्वथा नीतीश कुमार समान विकास आ सुशासनक पैघ छवि मात्र बदलि देबाक कुब्बत रखैत छल, लगभग बदलियो देने छलैक, मुदा पिछला चुनाव मे ‘महागठबंधन’ केर एकटा सूत्र आ प्रयोग एहि सब बदलाव पर पानि फेरि देने छलैक आर केन्द्र मे नरेन्द्र मोदी व भाजपा केँ प्रचण्ड बहुमत देलाक बादो आखिरकार जातीय आधारित वोटबैंक पोलिटिक्स मात्र पटना सँ शासनक बागडोर दैत छैक से सिद्ध कएने छल। हमरा हिसाबे फाइट एहि दुइ मे होयत, एनडीए वर्सेज यूपीए!
बिहार मे राजनीतिक बदलाव केर नव किरण – प्लूरल्स
भारतीय मीडिया मे एनडीए वर्सेज यूपीए केन्द्रित विश्लेषण केर आधिक्य रहितो सोशल मीडिया द्वारा एक नया उभरैत राजनीतिक वातावरणक परिचय करबैत अछि – बिहार केर एक बेटी सीधे ‘मुख्यमंत्री’ पद केर दावेदारी सँ आरम्भ करैत अपन उच्च अध्ययन केर बलपर वैकल्पिक राजनीति केर आरम्भ कयलीह एहि राज्य मे। प्लूरल्स नाम सँ ई नव राजनीतिक दल केर मुखिया पुष्पम प्रिया चौधरी ओना त सत्ताधारी दल जनता दल युनाइटेड केर एक नेताक बेटी थिकीह, परञ्च पिताक राजनीतिक सोच सँ भिन्न प्लुरल्स नाम सँ नव राजनीतिक दल मार्फत बिहार मे सत्ता-संचालनक नया सपना देखा रहली अछि। ओ बिहार केर हर भाग केर भ्रमण करैत सब क्षेत्रक वैशिष्ट्य एवं संभावना केँ बहुत गम्भीरतापूर्वक सूचीकरण सेहो कय रहली अछि। उद्योग, पर्यटन, कृषि, शिक्षा, सिंचाई, स्वास्थ्य, सत्तापक्षक समस्त सरोकार आ बिहारक जनताक भविष्य केँ बन्धन सँ मुक्त करबाक योजना बनाकय राजनीति मे प्रवेश करबाक बात कय रहली अछि। हुनक राजनीतिक सोच भले किताब केर पन्ना आ दुनियाक नामी शैक्षणिक संस्थानक शिक्षा सँ निकसल अछि मुदा जमीन पर उतारबाक कला-कौशल सँ ओ आशाक नव किरण जेकाँ बुझा रहली अछि। आर, ई सब विश्लेषण हम परम्परावादी मीडियाक रिपोर्ट पर आधारित नहि बल्कि हुनकर स्वयं केर कैम्पेनिंग पर देल जा रहल अपडेट्स केँ नजदीक सँ अध्ययन-विश्लेषण करैत कहि रहल छी। लेकिन एहि नव सुरुज केँ उदय सँ पूरा दिन केर दर्शन होयत ताहि पर दुविधा होइत अछि। काल्हि सहसा एक जिज्ञासा आयल –
“पुष्पम आबयवला दिन में लोकतांत्रिक राजनीति केर चेहरा बदलि देत तेना ओकर तैयारी सँ लागि रहल अछि। लेकिन सवाल उठैत छैक जे जमीनी संगठन प्लुरल्स केर कतेक मजबूत भ सकल अछि। दोसर बात जे जमीन पर मौजूद लोक ओकर कैम्ब्रिज यूनिवर्सिटी स्टैण्डर्ड पॉलिटिकल आइडियोलॉजी बुझि रहल अछि या नहि। तेसर caste craze बिहार सँ खत्म भेल की नहि। चारिम जे पढल लिखल उम्मीदवार कतेक मनोयोगपूर्वक प्लुरल्स लेल जुड़ि रहल अछि। कारण प्लुरल्स में एखन धरि सिस्टेमैटिक प्रोपेगैंडा नहि देखि सिंगुलर पुष्पम मात्र देखा पड़ि रहल अछि।”
मुंगेर मे प्लुरल्स केर उम्मीदवारक घोषणा कयल अपडेट पर उपरोक्त बात हम प्रतिक्रियाक तौर पर लिखने रही।
जतय एक दिश बिहारक शासन मे मूढ-मचंड-दबंग लोक केँ राजनीति मे बेसी सक्रिय होयबाक एकटा अजीबोगरीब वातावरण केर इतिहास बनि गेल अछि, जाहि राज्य मे राजनीति केँ अपराधीकरण करबाक कारण पूरे देशक राजनीतिक अवस्थाक विश्लेषण प्रभावित-प्रेरित-परिभाषित भऽ रहल अछि – ताहि ठाम ‘प्लुरल्स’ द्वारा सुशिक्षित, सुसंस्कृत आ सुसभ्य गैर-राजनीतिक लोक सब केँ राजनीति मे अनबाक प्रयास एकटा आह्लादित करयवला विषय बुझा रहल अछि। बिहारक पैछला गोटेक ४ दशकक राजनीति मे जाहि तरहें बाहुबली आ पूँजीपतिक संग अत्यन्त खराब आपराधिक रेकर्डवलाक बोलबाला रहल, जाहि पर सुप्रीम कोर्ट तक केँ हस्तक्षेप करैत नियंत्रण लेल नव-नव न्यायादेश जारी करबाक बाध्यता भेल – ताहि स्थान मे पुष्पम प्रिया व हुनक प्लुरल्स केर पोल कमिटीक निर्णय प्रभावित करयवला अछि। तखन त सवाल एतबे अछि जे कि बिहारक जनता अपना केँ बदलि सकल? कि जातिवाद एतय सँ समाप्त भऽ गेल? कि बिहारक जनता केँ प्लुरल्स केर आइडियोलौजी समझ मे आबि रहलैक अछि? आखिर सत्तारोहण लेल त जनादेशक जरूरत छैक। पब्लिक केर वोट मात्र निर्णायक हेतैक। तखन आबयवला समय कहत जे बिहार बदलत या बिहार अपन वैह मार्ग पर बनल रहत। प्रणाम बिहार – तोहर जय हो कोहुना!!


text:
— विद्या चौधरी।
मिथिला मे पहिले के अपेक्षा वर्तमान मे धिया सबहक लेल रोजगार क स्थिति बेहतर कहल जा सकैत अछि। धिया सब आब सब क्षेत्र मे अपन योगदान द रहल छथि। आब समाज मे सेहो नौकरी करय वाली महिला क लेल सोच आ नजरिया मे बदलाव आएल अछि। पहिने धिया के निक शिक्षा भेटला के बादो आत्मनिर्भर होबय स वंचित रहैत छली परन्तु आब देखल जा सकैत अछि जे धिया शिक्षा लेबय के साथ साथ शिक्षा द सेहो रहल छथी ई सब शुभ संकेत मानल जा सकैत अछि। अपन मिथिला पेंटिंग विश्व मे प्रसिद्ध अछि ताहु मे अपन धिया सब रोजगार क संभावना तलाशी रहल छथि। लघु उद्योग, कुटीर उद्योग, के माध्यम स छोट-मोट रोजगार क रहल छथि परन्तु एकरा बढावा देनाई परम आवश्यक अछि जाहि स सब के पुर्ण रूपेण रोजगार भेटयन। धिया सब स्वरोजगार क क्षेत्र मे आगु आबि रहल छथि जेना सिलाई, कढाई, बुनाई, मेहन्दी, ब्यूटीशियन, कम्प्यूटर सीख सेहो रहल छथी अथवा सीखा सेहो रहल छथि। गृह उद्योग मे सेहो अपन योगदान द रहल छथि, जनेऊ बनेनाई,अचार, पापड़, कुम्हारौरी, अदौरी, तिसियौरी सब किछु ।मिथिलाक धिया गीत-संगीत कला मे सेहो प्रशिक्षण द रहल छथि। सरकारक के दिस स सेहो बहुत तरहक रोजगार क योजना बनाओल गेल अछि परन्तु मजबूत प्रयास क आवश्यकता अछि। धिया के पहिने के अपेक्षा आब रोजगार क अवसर भेटलनि अछि, परन्तु ऐखनो मैथिल धिया के देशक आन राज्य क धिया जका रोजगार उपलब्ध नाहि छनि,हिनका सब के ठोस आ कारगर रोजगार उपलब्ध करेबाक आवश्यकता अछि जाहि स धिया स्वावलंबी बनथी आ सुखी रहथी
जय मिथिला👏👏
जय मैथिल 👏👏


text:
मैथिलीसेवी सँ मैथिली (सीताक) पुकार:
– प्रवीण नारायण चौधरी
चिन्ता नहि कर्म करू, हम आबि रहल छी
डेग आगू बढि चलू, हम देखि रहल छी
जुनि बुझू माँ हेरा गेली, हम संग ओतै छी
सत्यमार्गी बनल रहू, हम बुझि सकै छी
हर क्षण बदले देश, प्रकृति तहिना छै
मुदा न बदले सत्य, एकटा सत्य इहा छै
राम हते रावण, निज राज्य अबै छथि
क्रोध-अहंकेँ त्यागि, प्रजा-हित करबै छथि
सिखू पुरखा स्वयंसेवा, निजरक्ष केला जे
विद्याबल पोषण यऽ, साँस सृजन-सृष्टि के
धरा समा माया मोड़ी – पानि समा पति राम
सदा रही हम संग – पुत करू निज काम॥
मैथिली जिन्दाबाद


text:
दरभंगा : नवविवाहिता रंजना झा केर मौत कउनो सड़क हादसा सँ नहि बल्कि प्रायोजित षड्यंत्र रचि निर्मम हत्या कयल जेबाक गप विभिन्न जाँच प्रक्रिया द्वारा सोझाँ आयल अछि। दरभंगा वरीय पुलिस अधीक्षक मनोज कुमार कहलनि अछि जे जाहि जगह सड़क हादसा होबाक गप कहल गेल छल ओहि जगह शोणितक एक्कहु बून्द नहि भेटाइल अछि। विभिन्न जाँच प्रक्रिया सँ रंजनाक मौत सड़क हादसामे होबाक गप सेहो प्रमाणित नहि भए रहल अछि। रंजनाक पोस्टमार्टम रिपोर्टमे सेहो अहितरहक कउनो गप सोझाँ नहि आयल छैक जे हुनक मौत सड़क हादसामे भेलनि अछि। पुलिस रंजनाक ससुर सेवानिवृत्त दरोगा अजय झा केँ गिरफ्तार कय न्यायिक हिरासतमे पठा देलनि अछि। ओतहि रंजनाक पति प्रभात झा केँ सेहो गिरफ्तार कय जेल पठाओल जेबाक समाद भेटल अछि।
पुलिस अहि कांडक मादे प्रभातक मझिली बहिन संगीता आओर बहीनोई मुरारी आचार्य केँ सेहो गिरफ्तार करबाक आदेश देलनि अछि। जनतब करा दी जे प्रभातक बहिन-बहनोई दरभंगाक बहादुरपुर थाना क्षेत्रकेँ सिनुआर गामक रहनिहार छथि। हालांकि बेटी-जमाई केँ गिरफ्तारी मादे अजय झाक कहब छन्हि जे हमर बेटी-जमाई पछिला 20 बरिखसँ गुजरात केँ सूरत शहरमे रहैत अछि। वरीय पुलिस अधीक्षक मनोज कुमार आगाँ कहलनि अछि जे मृतका रंजना केर ससुर जे पूर्वमे दरोगा छलाह, ओ सरकारी वर्दी पहिर अपन धौंस देखाकय पुत्र प्रभातकेँ अस्पतालमे भर्ती करबौने छलाह, ताकि रंजनाक षड्यंत्रकारी हत्याके सड़क हादसामे परिवर्तित कयल जा सकै, जखन कि प्रभातक समूचा देहमे कतहु एक्कहु मिसिया निशान धरि नहि छलनि। अजय झा पर सरकारी वर्दीक गलत उपयोग करबाक वास्ते अलगसँ प्राथमिकी दर्ज कराओल जेबाक जनतब सेहो भेटल अछि।
विदित हो जे किछुए दिवस पहिने मधुबनी जिला केर जरैल गामक वसिन्दा भूपनारायण झाक बेटी रंजना झा केर निर्मम हत्या कय देल गेल छल संगहि अहि हत्याके साजिशक तहत सड़क हादसामे परिवर्तित करबाक असफल प्रयाश मृतका केँ ससुर आओर पति प्रभात द्वारा कयल गेल छल। एकर विरोधमे मृतका रंजनाक पिता समेत सम्बन्धी लोकनि न्याय केर फरियाद हेतु लहाश संग वरीय पुलिस अधीक्षक मनोज कुमार लनि पहुँचल छलाह।
हालहिं 29 अप्रैल केँ रंजना एवं पति प्रभातक विवाह सम्पन्न भेल छलनि। मृतका परिवारक आरोप छन्हि जे दहेजमे बुलेट गाड़ी नहि देबाक कारणे रंजनाक निर्मम हत्या कय देल गेल।
#दरभंगा #रंजना हत्या अपडेट # मैथिली समाचार


text:
पटना: बिहार में राष्ट्रीय-अंतरराष्ट्रीय कौशल प्रतियोगिता में सफल होबैए बला खिलाड़ी सब केँ लेल खुशखबरी अछि। एही प्रतियोगिता में सफल होय बला खिलाड़ी सबके सरकारी नौकरी में आरक्षण भेटत। मुख्यमंत्री नीतीश कुमार एही बातक घोषणा केलैथ ।
नीतीश कुमार श्रम विभाग में खेल कोटा केँ जेना कौशलक फील्ड में सेहो नौकरी देबाक घोषणा केलैथ । प्रधान सचिव दीपक कुमार सुझाव देलैथ आई , सीएम कलैथ कि ई अपनेबा योग्य अछि।
ओ आगा कहलैथ जे कौशल युक्त भेनाई आजुक समयक सबसेँ पैघ जरूरी होयत अछि।एही सs समाज में कटुता और झगड़ा खत्म होयत।
#आरक्षण #खिलाड़ी #पटना #मैथिली समाचार


text:
आकृति:कि अहाँक बुझल अछि?
- ... जो बाइडेन संयुक्त राज्य अमेरिकाक ४६अम आ वर्तमान राष्ट्रपति छी ।
- ... नरेन्द्र मोदी गणतन्त्र भारतक १५हम आ वर्तमान प्रधानमन्त्री छी ।
- ... पृथ्वीक जन्म लगभग ४६० करोड़ वर्ष पूर्व भेल छल ।
- ... मैथिली भाषा बोलनिहार व्यक्तिसभक अनुसार विश्व भरिमे २६अम स्थानमे अछि ।
- ... नेपालक पहिल विमान चालक महिला रक्षा राणा छी ।
- ... जिमी वेल्स एक मुक्त विश्वकोश विकिपिडियाक सह-संस्थापक छी ।
- ... जानकी मन्दिरकें नौलखा मन्दिर सेहो कहल जाएत अछि ।
- ... मैथिली विकिपिडिया एक मुक्त विश्वकोश जे सब कियो लिख सकैत छी । मैथिलीमे वर्तमानमे १३,७२० लेख अछि ।


text:
मिथिलांचल के दरभंगा जिल्ला के मोहन पासवान के बेटी ज्योति बहुत समझदार और जुझारू छैथ। ज्योति कुमारी एक बेर फेर स राष्ट्रीय स्तर पर जिल्ला के मान बढ़ेने छैथ। ज्योति अहि बेर प्रधानमंत्री राष्ट्रीय बाल पुरस्कार – २०२१ स सम्मानित हेति।
भारत के बेटी सब केकरो स कम छैथ की! पूर्व स पश्चिम आ उत्तर स दक्षिण तक बेटी सब देश के मान ऊपर बढ़ा रहल छैथ। बेटी बचाओ –
बेटी बढ़ाओ के नारा देश में सार्थक होइत देखा रहल अछि। समाज में आई चेतना, जागरूकता के बीच में, हजारों बेटी सब भारत केर नया युग में अद्भुत सहभागिता जनेने छैथ। हुनक सभक सहभागिता और सकारात्मक ऊर्जा के आई पूरा विश्व चर्चा कैर रहल अछि। बेटी सब परिवार स ल क विश्व के हर एक कठिनाई के चिंता छोइर, संभावना स भरल नव मार्ग के तरफ ल जा रहल छैथ। अहि तरहक स्वभाव स भरिपूर्ण एक बहादुर बेटी स नरेंद्र मोदी अपने संवाद करैत नजर एता।
राष्ट्रीय बाल पुरस्कार के लेल चयनित भेल छैथ अपन सभक बेटी ज्योति।
अहि बेटी के बात करि त मिथिलांचल के दरभंगा जिल्ला के रहनिहार मोहन पासवानक बेटी ज्योति बहुत समझदार और मेहनती छैथ। ज्योति एक बेर फेर स राष्ट्रीय स्तर पर जिल्ला के मान बढ़ा अपना सबके गौरान्वित केने छैथ। ज्योति के अहि बेर प्रधानमंत्री राष्ट्रीय बाल पुरस्कार- २०२१ स सम्मानित कएल जेताईन। ज्योति के ई सम्मान हुनका द्वारा ई कोरोना काल मे कएल गेल साहसिक कार्य के लेल भेट रहल छैन।
अहि दुआरे, पीएम ज्योति स वर्चुअल संवाद के द्वारा ज्योति स बातचीत करबाक निर्णय केने छैथ। पीएम, अपन सभक बेटी ज्योति के अहि साहसिक कार्य पर चर्चा करता। जिल्ला प्रशासन द्वारा सेहो आयोजन के सब तयारी भ चुकल अछि। पिछला शनि क जिल्ला अधिकारी डॉ त्यागराजन एसएम ज्योति और हुनक पिता स अहि संदर्भ में संवाद केने छेला। गर्व के बात अछि जे National Bravery Award के ल के एक बेर फेर देशभैर में बच्चा सभक बहादुरी के कहानी वायरल भ रहल अछि।
ज्योति के बहादुरी के कहानी।
गर्व के बात अछि जे कोरोना संक्रमण काल में ज्योति हरियाणा के गुरुग्राम स अपन जोखिम पिता के ल क १६ अप्रिल क दरभंगा स्थित अपन गाम पहुँचल छेली। अहि बीच ओ बिना कोनो मदद के १२०० किलोमीटर के यात्रा तय केने छेली। अहि बेटी के पितृ भक्ति और श्रद्धा के कायल पूरा दुनिया भ गेल छल। पीएम मोदी सेहो अहि बेटी के भरपूर तारीफ संग आशीर्वाद देने छेला। अहिना फेर स प्रधानमंत्री संग ज्योति के बातचीत हेबाक सूचना भेटैत देरी बिहार समेत पूरा देशक ध्यान बेटी ज्योति पर आकर्षित होईत नजर आईब रहल अछि। २६ जनवरी यानी गणतंत्र दिवस स पहिने सभक मुँह पर ज्योति के बहादुरी और हौसला के चर्चा भ रहल अछि।


text:
आदरनीय, जगदानन्द झा ‘मनू’ भाइ आइ अपने द्वारा कयल गेल भाइ अनमोल झा केर पोथी टेक्नोलिजी केर समक्षा पढ़लौ।
जगदानन्द झा ‘मनू’
भाइ आइ अपने द्वारा कयल गेल भाइ अनमोल झा केर पोथी टेक्नोलिजी केर समक्षा पढ़लौ। समीक्षा नीक अछि वा बेजाय एहिपर हम अपनेसँ किछु प्रश्न नञि करऽ चाहब। कारण पोथीक समक्षा क्यौ अपना स्तरसँ करैत अछि। सम्भव अछि जे रचना हमरा नीक लागल होयत से अपनेक नीक नञि लागल होयत। तहिना एहि पोथीक जे कथा अहाँके ँ नीक लागल होयत से हमरा नञि। आब आबी अपन मूल उद्देश्यपर........भाइ समीक्षाक क्रममे अहाँ विहनि कथाक पुरजोर पैरवी करैत लिखलहुँ अछि जे ‘विहनि कथा आब कोनो तरहक परिचय लेल मोहताज नहि अछि। श्री जगदीश प्रसाद मंडलजी अपन विहनि कथा संग्रहपर टैगौर पुरस्कार जीत कए दुनियाँक बड़का-बड़का भाषाकेँ एहि दिस सोचै लेल बिबस कए देलखिन्ह। अंग्रेजी एकरा SEED सीड स्टोरीह्व कहि सम्बोधित केलक। हिंदी अंग्रेजीमे जकर कोनो स्थान नहि ओहेन एकटा नव बिधाक अग्रज मैथिली साहित्य आ ओ बिधा, ह्लविहनि कथाह्व।
विहनि कथा आ लघु कथामे बहुत फराक अछि। विहनि अर्थात बिया। बिया वटवृक्षकेँ सेहो भऽ सकैए आ सागक सेहो। तेनाहिते मोनक बिचारक बिया जे कोनो आकारमे फूटि सकैए, विहनि कथा। विहनि, बिया, सीडमे सँ केहन गाछ पुट्टै कोनो आकारक सीमा नहि। लघु कथा मने एकटा छोट कथा जेकर आरम्भ आ अन्त दुनू छैक’।
भाइ अपनेसँ हम किछु प्रश्नक उत्तर जानबाक इच्छूक छी। जँ अपने उत्तर देब तँ नीक रहत आ हमर अज्ञानता कम होयत। भाइ अंग्रेजीमे बहुत एहन रास शब्द अछि जेकर हुबहु अनुवाद मैथिलमे सम्भव नञि अछि। अपने तर्क देलौ अछि जे अंग्रेजीक सीड्स स्टोरी तर्जपर विहनि कथाकेँ मान्यता देल गेल अछि। के देलक ई मान्यता? कहिया स्थापित भेल ई विहनि कथाक विद्याा? की मात्र किछु गोटे द्वारा लिखल वा अपनाओल गेल विद्याकेँ मान्यता देल जा सकैत अछि। जँ हाँ तँ सम्भव अछि जे काल्हि किछु गोटे कहता जे हम एहि विद्याकेँ विहनि नञि मानि पनका कथा कहब। उल्लेखनीय अछि जे बियासँ पहिल अंश निकलैत अछि ओकरा पनका कहल जाइत अछि।
जँ दू क्षण लेल विहनि कथाकेँ मान्यता देले जाय तँ अहाँक अनुसार जगदीश प्रसाद मण्डलक ‘गामक जीनगी’ विहनि कथा कोना भेल? की 1000-12000 शब्दमे लिखल कथाकेँ विहनि कहल जाइत अछि। जँ एकरा विहनि कहबै तँ 1500-2500 शब्दक बीचमे लिखल कथाकेँ कहल जायत??
भाइ हमरा जनतबे आइ धरि मैथिलीमे लघु आ दीर्घ कथाक मान्यता छल। आइयो अछि। एहिमे कोनो गलत बात नञि जे 2000 शब्द वा एहिसँ किछु बेसी शब्द वला कथाकेँ लघु आ एहिसँ बेसी शब्द वलाकेँ दीर्घ कहल जाइत अछि।
सावधान भाइ मात्र किछु गोटे केर समर्थन पेबा लेल आ अपन नाम कमेबा लेल किछु नञि लिखी कारण हमरा अहाँ सुमनजी, किरणजी, यात्री, मधुप, मण्पिद्म, राजकमल, ललित, प्रभास चौधरी, भीम नाथ झा, आदि लेखकसँ बेसी ज्ञानी वा बूझनूक तँ एखन धरि नञि भेलौ अछि। ईहो बात नञि अछि जे हिनका लोकनिक समयमे ई विद्या नञि रहल होयत।
जँ विहनि कथा पहचान बना लेलक अछि तँ अकादेमी वा अन्य मैथिली साहित्य संस्था एकरा एखन धरि मान्यता कियक नञि देलक??
अन्तमे जँ हमरा बातसँ अपनेक कोनो तरहक कष्ट पहुँचल हो...तँ छोट भाइ जानि माफ करब
अपनेक
रोशन कु मार मैथिल
मिथिला आवाज, दरभंगा मिथिला
08292560971


text: बोधगया (गया) । मगध विश्वविद्यालय परिसर स्थित स्टेडियम मे द्वितीय राज्यस्तरीय अंतर आवासीय खेलकूद प्रतियोगिता 2009 गुरुदिन स शुरू भ गेल। तीन दिवसीय प्रतियोगिता आरंभ होबै स पूर्व प्रतिभागी मार्च पास्ट केलाह। प्रतियोगिता क पहिल दिन शॉटपुट आ 8 सौ मीटर पुरुष आ महिला दौड़ फाइनल क आयोजन कएल गेल। शॉटपुट मे कटिहार क शिवलाल हंसदा प्रथम, पप्पु बैठा (चंपारण) द्वितीय और अनुज कुमार मंडल (कटिहार) तृतीय स्थान पउलथि। 8 सौ मीटर पुरुष वर्ग क दौड़ मे राजगीर क कुन्दन कुमार प्रथम, मंटू कुमार मंडल (कटिहार) द्वितीय और त्रिलोकी पासवान तृतीय स्थान आ 8 सौ मीटर महिला वर्ग क दौड़ मे गया क निर्मला कुमारी प्रथम, पटना क खुशबु कुमारी द्वितीय आ मुंगेर क संगीता कुमारी तृतीय स्थान पउलथि। एहि प्रतियोगिता मे सूबा क 8 प्रमंडल क प्रतिभागी भाग ल रहल अछि।


text:
गहोलीक नाम सुनितहि त मोन में एकटा अलगे तरंग संचारित भ जाइत अछि। ओना त भारतवर्ष में विभिन्न पर्व त्यौहार मनाओल जाइत अछि, मुदा होलीक स्थान बुझु सर्वोपरि। ओना त सभ त्यौहार मनेबाक पाछाँ त किछु नै किछु लोक कथा होइत अछि त होलीक पाछाँ भी एक कथा प्रचलित अछि, जे अहि तरहें अछि। “एक असुरराज रहैथि जेकर नाम रहै हिरणकश्यप। ओ भगवान विष्णु सँ घोर शत्रुता राखैत छल। ओकरे पुत्र प्रह्लाद जे भगवान विष्णु के अनन्य भक्त रहै, जे हिरणकश्यप के फुटली आँखि नै सुहाई। हिरणकश्यप प्रह्लाद सँ छुटकारा पाबै लेल विभिन्न तरहक उपाय केकल मुदा सफलता नै भेटलै। हिरण्यकश्यप के बहिन होलिका लग एक दिव्य चादर रहै जाहि अंदर रहला स आदमी के आगि नै जरा सकै छल। हिरणकश्यप आ होलीका ईनिर्णय लेलक जे ई चादर ओढ़ि होलिका प्रह्लाद के ल क अग्निस्नान क लेत जाहि में प्रह्लाद जरि क भस्म भ जैत। तदनुसार ही चिता सजा क ओहि में होलिका प्रह्लाद के ल क बैसि गेल। ताहि बीच प्रह्लाद अप्पन अभीष्ट भगवानक नाम जाप करैत रहलाह। जखन चिता में अग्नि प्रज्वलित कैल गेल त भगवानक महिमा सँ चहुदिश बसात बह लागल। अचानक ओ दिव्य चादर प्रह्लाद सँ लिपटि गेल जाहि सँ प्रह्लादक जान बाँचि गेलैन्ह आ होलिका वैह चिता में जरि क भस्म भ गेल। ई सुनितहि सामान्य जन-जीवन में खुशीक लहर आबि गेल। सभ हर्ष उल्लास सँ नाचय लागल आ ओहि चिताक भस्मक एक दोसर पर देमय लागल जे कि बाद में अबीर गुलाल ततपश्चात रंग के शक्ल में परिवर्तित भेल”। चूंकि ई घटना फाल्गुन पुर्णिमा के राति में भेल छल आ तक्कर प्रात अर्थात चैत महिनाक कृष्णपक्ष के प्रतिपदा तिथि क चिताक भस्म एक दोसर पर लगैल गेल रहै, ताहि दिन सँ ऐह तिथि पर होली मनेबाक परिपाटी आरम्भ भेल। मिथिलांचल में फाल्गुन पूर्णिमा के राति में होलिका दहन अर्थात जेकरा सम्मत जरेनाई कहल जाइत अछि, होइत अछि आ तक्कर प्रात अर्थात चैत्र मासक प्रथम तिथि कृष्णपक्ष प्रतिपदा क होली उत्सव।
ओना होली मनेबाक पाछाँ अप्पन सभक खेती बाड़ी के काज सँ सेहो अछि। ऋतुराज वसन्त के आगमन भ गेल रहैत अछि, आमक मज्जर आ अन्य पुष्प सभ सँ पूरा वातावरण अपने आप मादकता सँ परिपूर्ण भ जाइत अछि। किसान भाई सभ खेती बाड़ीक सँ कनि विराम में रहै छैथि। खेत सभ में रब्बी फसल लहलहैत रहैत अछि। ओक्कर कटनी के तैयारी रहैत अछि। मिला जुला क प्रकृति आ कृषि कार्यक परिवेश तेहेन उत्तपन्न भ जाइत अछि जे अपने आप होली में परिवर्तित भ जाइत अछि, आ चहुँओर होली होली भ जाइत अछि।
होली मनेबाक तरीका त स्थान स्थान पर किछु बदलि जाइत अछि। चूंकि मिथिलांचल भगवान रामक सासुर तै होली सम्बन्धित अधिक गीत में भगवान राम आ माता सीताक वर्णन रहैत अछि। मथुरा वृंदावन सभ में भगवान श्रीकृष्ण आ गोपिका के होलीक वर्णन भेटत। खास क बरसाने (माता राधा रानी के नैहर) के होली त अद्भूते होइत अछि। ओतय लठ्ठमार होली होइत अछि जेकरा देखय लेल देश बिदेश सँ लोक सभ आबैत अछि। अहि में बरसाने के स्त्रीगण सभ राधा के प्रतीक आ नंदगाम आ आसपासक पुरुष सभ कृष्ण के प्रतीक बनै छैथि। स्त्रीगण सभ पुरुष सभ के उपर लठ्ठ सँ प्रहार करै छैथि आ पुरुष अप्पन बचाव। ई दृश्य अद्भूते होइत अछि।
सभ चीज में गुण संग दोष सेहो होइत अछि। होली मनेबाक पाछाँ में कनि दोष सेहो आबि जाइत अछि। बहुत लोक सभ अहि हर्ष के बहुत बेसी कर के लेल माँस-मदिराक सेवन सेहो करै छैथि, जे उछित नै। बहुत लोक त हुनको रंग अबीर सँ ओत प्रोत क दै छैथि जिनका ई पसंद नै। ताहि करने दोस्ती के स्थान पर वैमनस्यता बढ़ि जाइत अछि, उछित नै।
होली मात्र खुशी आ सभ भेद भाव बिसरि भाईचारा के बढ़ेबाक लेल ही खेलनाई उछित।🙏🙏🙏🌹🌹🌹
अखिलेश कुमार मिश्रा


text:
नई दिल्ली। १३ दिसम्बर। दिल्ली केर सड़क पर ऐक्सिडेंट केँ शिकार लोग सभक इलाज आब प्राइवेट अस्पताल सभमे सेहो भ' सकत आओर इलाजक पूरा खर्च दिल्ली सरकार उठायत। ऐक्सिडेंट केँ अलावा, आगि आओर ऐसिड अटैक पीड़ित सभकेँ सेहो ई सुविधा भेटत।
कैल्हि मंगल दिन दिल्ली सरकार केँ कैबिनेटक मीटिंग मे भेल एहि फैसला केँ बाद हेल्थ मिनिस्टर सत्येंद्र जैन कहलनि कि ऐक्सिडेंट विक्टिम स्कीम केरतहत ऐक्सिडेंट केर शिकार लोग सभक सभसँ नजदीकक अस्पताल ल' जायल जायत। ऐक्सिडेंट स्पॉट केर सभसँ नजदिकक अस्पताल प्राइवेट भेला पर इलाज ओतहि होयत। ऐहिक लेल 340 प्राइवेट अस्पताल सभसँ समझौता कायल गेल अछि। इलाजक पूरा खर्च सरकार उठायत। एहि स्कीम क' स्वीकृतिक लेल उपराज्यपाल लग भेजल जायत। उपराज्यपाल सँ स्वीकृति भेटलाक बाद ऐहिके लागू कायल जायत।
हेल्थ मिनिस्टर सत्येंद्र जैन कहलनि कि ऐक्सिडेंट भेला पर ऑटो वा टैक्सी बला नजदिकक प्राइवेट अस्पताल होयत मरीज क' सरकारी अस्पताल ल' जायत अछि जाहिमे बहुत समय लागैत अछि। आब एहि स्कीम केँ बाद घायल सभकेँ सही समय पर इलाज भेट सकत। एहि स्कीम क' लागू करबाक लेल ऑटो आओर टैक्सी बला सभकेँ ऐहिक ब्रैंड ऐम्बैसडर बनाओल जायत। जाहिक लेल सरकार एक ट्रेनिंग प्रोग्राम चलाओत जाहिसँ ओ सभ एहि स्कीम क' नीक जोका बुझलाक बाद लोग सभक मदैद क' सकता। आगा ओ कहलनि कि ऐक्सिडेंट विक्टिम स्कीम केँ संगे संग गुड समैरिटन स्कीम क' सेहो लॉन्च क' देल जायत। एहिमें घायल क' अस्पताल पहुँचाबै बला क' 2000 टाकाक इनाम देल जायत। गुड समैरिटन स्कीम क' उपराज्यपाल केर अनुमति पहिने भेट चुकल अछि।


text:
— रेखा झा।
अपन मिथिला में विवाह आ दुरागमन दुनुमे सब ठाम कोबर लिखल जाइते टा अछि।
इ लिखबाक लेल पहिने त पिठार आ ओहि में किछु कच्चा रंग मिला क चित्रकारी दिवालक भित्ती पर होईत छल जे कालांतर मे तरह तरह के आधुनिक रंग स होबय लागल आ पहिने स बेसी समृद्ध , सुंदर भ अपन छटा बिखेर रहल अछि।
कोबर कला लिखबाक सबस पैघ कारण अछि नवदंपती के सांकेतिक भाषा में गह्स्थाश्रम में प्रवेश के जानकारी देनाई ।
कोबर के चित्रकारी में जे लिखल जाइत अछि ओ एहि तरहें भेलः-
बांस -बांस वंशवृद्धि आ पुरूष जननांग के प्रतीक मानल गेल,
पुरैन -पुरैन के पात बहुत तेजी स अपन आकार वृद्धि करैत अछि , स्त्री जननांग के प्रतीक
सूर्य -यश तेज के प्रतीक
चंद्रमा-शीतलता के प्रतीक,
नवग्रह-वास्तु दोष स मुक्ति के प्रतीक
कमल-विपरित परिस्थिति में लक्ष्य के प्रतीक
सुग्गा मैना-प्रेम के प्रतीक
पटिया-नवदंपति के समागम के प्रतीक,
माछ-तेजी स प्रजनन के प्रतीक, बुद्धि के प्रतीक
कछुआ-दीर्घायु के प्रतीक,
केलाक गाछ-तेजी स फलदायी वृक्ष के प्रतीक,
लत्ती फूल -हरियाली आ सुगंध के प्रतीक।
युगल जोडी-नवदंपति के प्रतीक
हाथी-ऐशर्व्य के प्रतीक
गौरी शंकर-संसार के सबस सुंदर सुखद दांपत्य के प्रतीक,
कोबर में इ सब आकृति विशेष रूप स महत्व देल रचैत जाइत अछि।
नवदंपति के मंगलकामना लेल आ प्रकृति स समरूपता रखैत गृहस्थाश्रम के शुभारंभ कयल जाइ अहि लेल कोबर के चित्र सदा महत्वपूर्णं रहल।
इ कोबर के चित्रकारी एक कमरा जेकरा की कोहबर घर कहल जाइत अइ ओहि मे दीवाल पर या कपडा पर लिखी टांगल जाइत अछि।


text:
प्रिया कुमारी
पटना : दरभंगा सं बहुत जल्द आब दिल्ली आ बेंगलुरु लेल विमान सेवा आरम्भ कयल जाय। दुनू राज्य लेल दरभंगा सं जून माह मे हवाई सेवा शुरू क देल जायत। प्रधानमंत्री नरेन्द्र मोदीक उड़ान योजनाक तहत लोकल कनेक्टिविटी कें ल क कतेको छोट शहर कें सोझे विमान सेवा सं जोड़ल जा रहल अछि। दरभंगाक बाद पूर्णिया, कटिहार, गोड्डा, बोकारो आदि शहर कें सेहो विमान सेवा सं जोड़बाक तैयार चलि रहल अछि।
दरभंगा एयरपोर्ट भ रहल अछि तैयार : स्पाइस जेटक सूत्र सं प्राप्त खबरक अनुसार हुनक कंपनी कें सेहो उड़ान योजनाक तहत दरभंगा सं दिल्ली आ दरभंगा सं बंगलुरु लेल उड़ान सेवाक अनुमति भेट गेल अछि। दरभंगा एयरपोर्ट पर तेजी सं काम चलि रहल अछि। जूनक पहिल सप्ताह सं दरभंगा सं दिल्ली आ दरभंगा से बंगलुरु लेल स्पाइस जेटक विमान सेवा शुरू भ जायत। दोसर चरण मे उड़ान योजनाक तहत बिहारक पूर्णिया एवं कटिहार तथा झारखंडक बोकारो एवं गोड्डा सं स्पाइस जेटक विमान सेवा शुरू कयल जायत।


text:
नारद भगवानक माया सँ निर्मित नगरीक राजमहल मे छथि, राजा हुनका खूब स्वागत-सत्कार कय केँ आसन दय बैसौलनि आ आगू राजा राजकुमारी केँ आनिकय नारदजी केँ देखेलनि आ पुछलनि – हे नाथ! अपने अपन हृदय मे विचारिकय एकर सब गुण-दोष कहू।
१. ओहि राजकुमारीक रूप केँ देखिकय मुनि वैराग्य बिसरि गेलाह आ बड़ीकाल धरि ओकरा दिशि तकिते रहि गेलाह। ओकर लक्षण देखिकय मुनि अपना आपकेँ बिसरि गेलाह आ हृदय मे खूब हर्षित भेलाह, धरि प्रकट रूप मे ओ लक्षण सब नहि कहलनि। लक्षण सब सोचिकय ओ मनहि मे कहय लगलाह – जे एकरा ब्याहत ओ अमर भ’ जायत आ रणभूमि मे ओकरा कियो नहि जीत सकत। ई शीलनिधि केर कन्या जेकरा वरण करब, सब चर-अचर जीव ओकर सेवा करत। सब लक्षण केँ विचारिकय मुनि अपन हृदय मे राखि लेलनि आर राजा सँ किछु आरे बात सब अपना दिश सँ बनाकय कहि देलखिन। राजा सँ कन्याक सुलक्षण कहिकय नारदजी चलि देलनि। मुदा हुनकर मोन मे ई चिन्ता रहनि जे – हम जल्दी सँ सोचि-विचारिकय यैह उपाय करी जाहि सँ ई कन्या हमरहि सँ विवाह करय। एहि घड़ी जप-तप सँ त किछु नहि भ’ सकैत अछि। हे विधाता! हमरा ई कन्या कोना भेटत? एहि लेल हमरा बहुत पैघ शोभा आ विशाल (सुन्दर) रूप चाही, जे देखिकय राजकुमारी हमरे पर रिझय आ तखन जयमाल हमरे गला मे पहिरा दियए। एक काज करैत छी! भगवान सँ सुन्दरता माँगि लैत छी। लेकिन अरे भाइ! हुनका लग जाय मे बहुत देरी भ’ जायत, लेकिन हुनका समान दोसर कियो हित-मितो त नहि अछि हमर, एहि घड़ी वैह हमर सहायक होइथ। ताहि समय नारदजी भगवानक बहुतो तरहें विनती कयलनि। तखन लीलामय कृपालु प्रभु ओतहि प्रकट भ’ गेलाह। स्वामी केँ देखिकय नारदजीक नेत्र शीतल भेलनि आ मोन मे अत्यन्त हर्षित होइत सोचलनि जे आब त काज बनिये टा जायत।
२. नारदजी बहुत आर्त (दीन) भाव सँ सब कथा कहि सुनौलनि आर प्रार्थना कयलनि जे हे कृपालु भगवान! कृपा करू और कृपा कयकेँ हमर सहायक बनू। हे प्रभो! अहाँ अपन रूप हमरा दय दिअ, आर कोनो तरीका सँ हम ओहि राजकन्या केँ नहि पाबि सकैत छी। हे नाथ! जाहि तरहें हमर हित हुए से अपने शीघ्र कयल जाउ। हम अहाँक दास छी।
३. अपन मायाक विशाल बल देखिकय दीनदयालु भगवान मनहि-मन हँसैत बजलाह – हे नारदजी! सुनू, जाहि सँ अहाँ परम हित होयत, हम वैह करब। हमर वचन असत्य नहि होइछ। हे योगी मुनि! सुनू! रोग सँ व्याकुल रोगी कुपथ्य माँगय त वैद्य ओ चीज नहि दैछ। तहिना हमहुँ अहाँक हित करय लेल सोचि लेलहुँ अछि। – एतेक कहिकय भगवान अन्तर्धान भ’ गेलाह।
४. भगवानक मायाक वशीभूत भेल मुनि एहेन मूढ़ भ’ गेल रहथि जे ओ भगवानक अगूढ़ (स्पष्ट) वाणी केँ सेहो नहि बुझि सकलथि। ऋषिराज नारदजी तुरंत ओतय गेलाह जतय स्वयंवर केर स्थान बनायल गेल छल। राजा लोकनि खूब सजि-धजिकय समाज सहित अपन-अपन आसन पर बैसल रहथि। मुनि नारद सेहो मनहि-मन प्रसन्न भ’ रहल छलथि जे हमर रूप बड सुन्दर अछि, हमरा छोड़ि ई कन्या दोसर केँ वरण कइये नहि सकैत अछि।
५. कृपानिधान भगवान मुनिक कल्याण वास्ते हुनका एहेन कुरूप बना देलनि जेकर वर्णन नहि भ’ सकैछ, लेकिन ई सब बात कियो नहि बुझि सकल। सब हुनका नारदे बुझिकय प्रणाम कयलनि। ओहिठाम शिवजीक दुइ गोट गण सेहो छलथि। ओ सबटा भेद जनैत रहथि और ब्राह्मणक वेष बनाकय सबटा लीला देखैत फिरि रहल छलथि। ओहो सब बड़ा मजा लुटनिहार रहथि। नारदजी अपना हृदय मे रूप केर बड़ा अभिमान लयकय जाहि समाज (पंक्ति) मे जायकय बैसल रहथि, ई शिवजीक दुनू गण सेहो ओतहि बैसि गेलथि। ब्राह्मणक वेष मे होयबाक कारण हुनकर एहि चाइल केँ कियो नहि जानि सकल। ओ सब नारदजी केँ सुना-सुनाकय, व्यंग्य वचन कहथि – भगवान जे हिनका एतेक भारी सुन्दरता देलनि अछि, ई शोभा देखिकय राजकुमारी जरूर रिझि जयतीह और ‘हरि’ (वानर) जानिकय हिनकहि टा वरण करतीह।
६. नारद मुनि केँ मोह भ’ रहल छलन्हि, कियैक तँ हुनकर मोन दोसरक हाथ (मायाक वश) मे रहनि। शिवजीक गण सब बहुत प्रसन्न भ’ कय मजा लय रहल छलाह। हालांकि मुनि हुनका लोकनिक अटपटा बात सब सुनि रहल छलाह, तैयो बुद्धि भ्रम मे सना जेबाक कारण ओ बात सब हुनका समझ मे नहि आबि रहल छलन्हि, ओहि सब बात केँ सेहो ओ अपन प्रशंसा बुझि रहल छलथि।
७. एहि विशेष चरित्र केँ और कियो नहि बुझि सकल, मात्र राजकन्या नारदजीक ओ रूप देखलथि। हुनकर बंदर जेहेन मुँह और भयंकर शरीर देखित देरी कन्याक हृदय मे क्रोध उत्पन्न भ’ गेलनि। राजकुमारी सखी लोकनि केँ संग लय एना चलली मानू राजहंसिनी चलि रहल होइथ। ओ अपन कमल जेहेन हाथ मे जयमाला लेने सब राजा सब केँ देखैत घूमय लगलीह। जेम्हर नारदजी अपन रूप केर गर्व मे चूर भ’ बैसल रहथि, ताहि दिश ओ बिसरियोकय एको बेर नहि तकलीह। नारद मुनि बेर-बेर उचकैथ आ छटपटाइथ। हुनकर ई सब दशा देखिकय शिवजीक गण विहुँसि रहल छलाह।
८. कृपालु भगवान सेहो राजाक शरीर धारण कय ओतय आबि गेलाह। राजकुमारी हर्षित भ’ कय हुनकर गला मे जयमाला पहिरा देलीह। लक्ष्मीनिवास भगवान दुल्हिन केँ लय गेलाह। समस्त राजमंडली निराश भ’ गेलथि।
९. मोह केर कारण मुनिक बुद्धि नष्ट भ’ गेल रहनि। एहि सँ ओ राजकुमारी केँ गेल देखि अत्यन्त विकल भ’ गेलाह। मानू गेठरी सँ छुटिकय मणि कतहु खसि पड़ल हो! तखन शिवजीक गण सब हँसैत कहलखिन – जा कय आईना मे अपन मुंह त देखू। एतेक कहिकय ओ दुनू गोटे मुनिक कोपभाजन बनय के डर सँ भयभीत भ’ कय भगलाह। मुनि जल मे झाँकिकय अपन मुँह देखलनि। अपन रूप देखिकय हुनका बहुत तामश चढ़ि गेलनि। ओ तुरन्त शिवजीक ओहि दुनू गण केँ अत्यन्त कठोर श्राप देलनि – तूँ दुनू कपटी और पापी जाकय राक्षस बनि जो। तूँ हमर हँसी उड़ेलें, तेकर फल चाखे। आब कोनो मुनिक फेर हँसी करिहें!
१०. मुनि फेर जल मे देखलनि त हुनका अपन असली रूप प्राप्त भ’ गेलनि, तखनहुँ हुनका संतोष नहि भेलनि। तामशे हुनकर ठोर फड़फड़ा रहल छलन्हि। मोन मे क्रोध भरि गेल छलन्हि। तुरन्त ओतय सँ ओ भगवान कमलापति लग चलि देलाह। मोन मे सोचैत जाइथ, जाकय या त’ श्राप देबनि या अपन प्राणे दय देबनि। ओ जग भरि मे हमर हँसी करौलनि अछि। दैत्य सभक शत्रु भगवान हुनका बीच रस्ते मे भेट गेलखिन। संग मे लक्ष्मीजी आर वैह राजकुमारी छलीह।
११. देवता लोकनिक स्वामी भगवान हुनका मीठ वाणी मे कहलखिन – हे मुनि! व्याकुल जेकाँ कतय चललहुँ अछि अहाँ? ई शब्द सुनैत देरी नारद केँ बड़ा भारी तामश उठि गेलनि, मायाक वशीभूत हेबाक कारण मोन मे चेत नहि रहि गेलनि। मुनि कहलखिन – अहाँ दोसरक सम्पदा नहि देखि सकैत छी, अहाँ मे ईर्ष्या आ कपट बहुत अछि। समुद्र मथैत काल अहाँ शिवजी केँ बावला बना देलहुँ आ देवता सब केँ प्रेरित कय केँ हुनका विषपान करा देलहुँ। असुर सब केँ मदिरा आ शिवजी केँ विष दयकय अहाँ स्वयं लक्ष्मी और सुन्दर (कौस्तुभ) मणि लय लेलहुँ। अहाँ बड पैघ धोखेबाज आ मतलबी छी। सदिखन कपटहि केर व्यवहार करैत छी। अहाँ परम स्वतंत्र छी, माथ पर त कियो अछि नहि, एहि सँ जखन जे मोन मे भावैत अछि, स्वच्छन्दता सँ वैह सबटा करैत छी। नीक केँ बेजाय आ बेजाय केँ नीक कय दैत छी। हृदय मे हर्ष-विषाद किछुओ नहि आनैत छी। सब केँ ठकि-ठकिकय परकि गेल छी आर बिल्कुल निडर भ’ गेल छी, ताहि सँ ठकइये के काज मे मोन मे सदिखन उत्साह रहैत अछि। शुभ-अशुभ कर्म अहाँ केँ बाधा नहि दैत अछि। आइ धरि अहाँ केँ कियो ठीक नहि कयने छल। एहि बेर अहाँ बड़ा नीक स्थान पर बेन देलहुँ अछि, हमरा सनक लोक केँ उकसेलहुँ अछि। एहि बेर अपन केलहा के फल अवश्य पायब। जाहि शरीर केँ धारण कराकय अहाँ हमरा ठकलहुँ अछि, अहाँ सेहो वैह शरीर धारण करू, यैह हमर श्राप अछि। अहाँ हमर रूप बानर जेहेन बना देने छलहुँ, ताहि बानरे अहाँक सहायता करत। हम जाहि स्त्री केँ चाहैत छलहुँ, ओकरा सँ हमर वियोग कराकय अहाँ हमर भारी अहित कयलहुँ अछि, ताहि सँ अहाँ सेहो स्त्रीक वियोग मे दुःखी होयब।
१२. मुनि नारदक भावावेश मे देल उपरोक्त श्राप केँ माथ चढ़ाकय, हृदय मे हर्षित होइत प्रभु नारदजी सँ बहुतो प्रकारे विनती कयलनि आर पुनः कृपानिधान भगवान अपन मायाक प्रबलता खींचि लेलनि।
१३. जखन भगवान अपन माया केँ हंटा लेलनि, तखन ओतय नहि त लक्ष्मी रहली आ नहिये ओ राजकुमारी। तखन मुनि अत्यन्त भयभीत भ’ कय श्री हरि केर चरण पकड़ि लेलाह आ कहला – हे शरणागत केर दुःख केँ हरयवला! हमर रक्षा करू। हे कृपालु! हमर शाप मिथ्या भ’ जाय।
१४. तखन दीन पर दया करयवला भगवान कहलखिन्ह जे ई सब हमरहि इच्छा सँ भेल अछि। मुनि कहलखिन – हम अहाँ केँ अनेकों खोट वचन कहलहुँ अछि प्रभु, हमर पाप केना मेटायत? भगवान कहलखिन, जाकय शंकरजीक शतनाम केर जप करू, एहि सँ हृदय मे तुरंत शांति भेटत। शिवजीक समान हमरा कियो प्रिय नहि छथि। एहि विश्वास केँ बिसरियोकय कतहु नहि छोड़ब। हे मुनि ! पुरारि (शिवजी) जेकरा पर कृपा नहि करता, ओ हमर भक्ति नहि पाओत। हृदय मे एना निश्चय कयकेँ जाकय पृथ्वी पर विचरू। आब हमर माया अहाँ लग नहि आओत।
१५. बहुतो प्रकार सँ मुनि केँ समझा-बुझाकय, ढाँढस दयकय प्रभु अंतर्द्धान भ’ गेलाह आ नारदजी श्री रामचन्द्रजीक गुण केर गान करित सत्य लोक (ब्रह्मलोक) लेल चलि देलाह।
१६. शिवजीक गण सब जखन मुनि केँ मोहरहित और मोन मे बहुत प्रसन्न भ’ कय रस्ता पर जाइत देखलथि तखन ओहो सब अत्यन्त भयभीत भ’ नारदजी लग अयलाह आर हुनकर चरण पकड़िकय दीन वचन बजलाह – हे मुनिराज! हम ब्राह्मण नहि छी, हम सब शिवजीक गण छी। हम सब भारी अपराध कयलहुँ, जेकर फल हम सब पाबि गेलहुँ। हे कृपालु! आब श्राप दूर करबाक कृपा करू।
१७. दीन पर दया करयवला नारदजी कहलखिन – अहाँ दुनू राक्षस होउ, अहाँ सब केँ महान ऐश्वर्य, तेज और बल केर प्राप्ति हुए। अहाँ अपन भुजाक बल सँ जखन सम्पूर्ण विश्व केँ जीति लेब, तखन भगवान विष्णु मनुष्यक शरीर धारण करता। युद्ध मे श्री हरि केर हाथ सँ अहाँ लोकनिक मृत्यु होयत, ताहि सँ अहाँ सब मुक्त भ’ जायबा आर फेर संसार मे जन्म नहि लेब। ओ दुनू गोटे मुनिक चरण मे सिर नमाकय चलि देलाह आ समय पाबिकय राक्षस बनलाह। देवता सबकेँ प्रसन्न करनिहार, सज्जन सबकेँ सुख देनिहार आर पृथ्वीक भार हरण करनिहार भगवान एक कल्प मे एहि कारण मनुष्य केर अवतार लेने रहथि।
१८. एहि तरहें भगवान केर अनेकों सुन्दर, सुखदायक और अलौकिक जन्म और कर्म छन्हि। प्रत्येक कल्प मे जखन-जखन भगवान अवतार लैत छथि आर नाना प्रकारक सुन्दर लीला सब करैत छथि, तखन-तखन मुनीश्वर लोकनि परम पवित्र काव्य रचना कयकेँ हुनकर कथा सभक गान कयलनि अछि आर भाँति-भाँति केर अनुपम प्रसंगक वर्णन कयलनि अछि, जेकरा सुनिकय बुझयवला (विवेकी) लोक आश्चर्य नहि करैत अछि।
हरि अनंत हरि कथा अनंता। कहहिं सुनहिं बहुबिधि सब संता॥


text:
रंजीत कुमार
रांची। डुमरी पुल कए जर्जर भेलाक बाद बाद स सहरसा, खगड़िया, सुपौल, मधेपुरा, पूर्णिया, अररिया आदि जिला क करीब 30-35 लाख लोक कए बाहर ल जेबा लेल एकटा मात्र रास्ता सहरसा-मानसी रेल-लाइन अछि। इ एकटा लूप लाइन अछि, जेकर उपेक्षा क अपन अलग कथा अछि। एक बेर फेर एहि लाइन पर कोसी मैया क कोप टूटल अछि। एखन धरि कुल छहटा गाडी कए रद्द कैल जा चुकल अछि आ अगर मैया नहि मानलथि त एक-दू दिन मे पटरी पर गाड़ी नहि नदी क धारा चलत।
भेट रहल जानकारी क अनुसार, कोपरिया आ धमारा टिसन क बीच फनगो हॉल्ट लग नदी क धार बाट भटकि गेल अछि। ओ अपन निर्धारित बाट पर बहबा स कतरा रहल अछि। विशेषज्ञ क कहब अछि जे बालू क कारण स निर्धारित चैनल मे शायद कोनो पैघ डेल्टा बनि गेल अछि, जे धार कए पार्श्व दिस जेबा लेल मजबूर क रहल अछि। मुदा पार्श्व मे रेलवे लाइन अवरोधक बनल अछि। एहि लेल नदी एकरा जोर-जोर स खुरुचि रहल अछि। स्थिति इ भ गेल अछि जे करीब 50 मीटर क लंबाई मे नदी आ पटरी क बीच मीटर-दू मीटर क दूरी बचल अछि। रेलवे क इंजीनियर बोल्डर आ क्रेटर क माध्यम स एकरा रोकबाक प्रयास क रहल अछि। एकरा लेल भारी संख्या मे मजदूर लगाउल गेल अछि। बावजूद एकर इंजीनियर साहेब सब इ कहबा मे असक्षम छथि जे ओ पटरी कए बचा पाउताह बा नहि।
प्राप्त जानकारी क अनुसार, छहटा सवारी गाडी क परिचालन रद्द कैल जा चुकल अछि। एहि मे सहरसा-मधेपुरा (55555/56), सहरसा-मानसी (55569/70) आ सहरसा-समस्तीपुर सवारी गाडी शामिल अछि। जनसेवा एक्सप्रेस, हाटे बजारे एक्सप्रेस, कोसी एक्सप्रेस आ राज्यरानी एक्सप्रेस क परिचालन जेना तेना भ रहल अछि, मुदा इ सब सेहो कई घंटा विलंब स चलि रहल अछि। आब जखनकि रेलवे आ राज्य सरकार क विशेषज्ञ इंजीनियर आगामी स्थिति पर अनिश्चित छथि, त हम अपन कोसी विशेषज्ञ सब स बुझबाक कोशिश कैल जे आगू की भ सकैत अछि। लगभग सब गोटे कहला जे अगर चारि-पांच दिन तक वर्षा नहि भेल आ जलस्तर मे तेजी स बढ़ोतरी या घटोतरी नहि भेल त संभव अछि जे पटरी बचि जाए। जल अगर तेजी स कम या बेसी भेल, त बोल्डर आ क्रेटर क पहाड़ तक रेल लाइन कए नहि बचा सकत। जल क लेवल खसत त नदी कए मुख्य धार मे बनल डेल्टा कए पार करबा मे भारी दिक्कत होएत, मुदा ओकर बहाव-शक्ति मे बढोतरी होएत। परिणामस्वरूप पटरी दिस बहबा क प्रयास क रहल धार आओर जोर स कटाव करबा मे लागि जाएत। अगर लंबा समय तक स्तर बरकरार रहल, त संभव अछि जे नदी डेल्टा कए तोडि कए मुख्य धार मे बहबा लेल तैयार भ जाए आ पटरी बचि जाए। समस्तीपुर मंडल कार्यालय क अनुसार, कटाव रोकबा लेल 109 बैगन बोल्डर उझलल जा चुकल अछि। 500 मजदूर दिन-राति कटाव निरोधक काज मे लागल अछि। अभियंता क 15टा टोली लगातार स्थिति क मुआयना क रहल अछि।
बुझल हुए जे किछु साल पहिने सहरसा-मानसी क बीच पटरी क अपग्रेडेशन भेल छल। पुरान छोटी लाइन स अलग हटि कए बड़ी लाइन लेल पुल बनाउल गेल छल। तखने किछु गैर-सरकारी नदी विशेषज्ञ पटरी आ नदी क अलाइनमेंट पर सवाल ढार केने छलाह। मुदा हुनकर गप के सुनत। यैह कारण अछि जे सब साल बरसात क मौसम मे मानसी स ल ए सिमरी बख्तियारपुर तक भारी जल-जमाव होइत अछि। कोसी आ बागमती क विभिन्न धारा पटरी आ पुल क एहि “रामसेतु’ क बीच अटक जाइत अछि। मुदा एहन परिस्थिति पिछला किछु साल मे नहि बनल छल। जखन स कुसहा कटाव भेल अछि, तखन स कोसी क प्रकृति मे विचित्र बदलाव देखबा लेल भेट रहल अछि। कोसी महासेतु क कारण सेहो एकर प्रवाह डिस्टर्ब भेल अछि, किया जे एहि पुल क कारण लिंक बांध बनाउल गेल अछि। कोसी महासेतु क बाद सेहो दूटा आओर पुल कोसी पर बनल अछि। एहि लेल इ कहब आब असंभव भ गेल अछि जे कोसी क मौजूदा प्रकृति की अछि आओर ओकर मुख्य धार कतए अछि। एहन परिस्थिति मे आम लोक क अलावा विशेषज्ञ सेहो किछु बजबा क स्थिति मे नहि छथि। शब्द भले भिन्न हुए मुदा ओ सेहो घोर अंधविश्वासी क भांति कहैत छथि- “सब किछु कोसी पर अछि। हम किछु नहि क सकैत छी।’ कोनो संदेह नहि जे कोसी आ अभियंता क इ द्वंद्व आगू नव-नव गुल खिला सकैत अछि। पटरी टूटए बा तटबंध, अभियंता मालामाल हेताह। कहर त हरदम आम लोक पर खसैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
गीताक तेसर बेरुक स्वाध्याय
(निरंतरता मे… भगवान् ओहि बलक वर्णन कएलनि जे मनुष्यक मुख्य शत्रु थीक आर यैह सब पर हावी रहैत अछि, कोनो तरहें मानयवला नहि होइछ…. काम आर क्रोध केँ ओ बल कहि ज्ञानीजन पर्यन्त केँ एकर चाप मे होयबाक बात कहलैन, मूढक तऽ बाते छोड़ू। संगहि इन्द्रिय, मन आर बुद्धि एहि शत्रुक निवास्थान – यानि किला थीक। भगवान् एकटा सैन्य कमाण्डर समान शत्रु सँ विजय प्राप्त करबाक लेल किलाक बारे मे जानकारी करौलनि। आर आब आगू…)
भगवान् आगाँ कहैत छथि,
तस्मात्त्वमिन्द्रियाण्यादौ नियम्य भरतर्षभ।
पाप्मानं प्रजहि ह्येनं ज्ञानविज्ञाननाशनम्॥ ४१॥
तैँ हे भरतवंशी सब मे श्रेष्ठ अर्जुन! अहाँ सबसँ पहिने इन्द्रिय केँ वश मे (नियम्य) करैत एहि ज्ञान आर विज्ञान केँ नाश करयवला महान् पापी काम केँ अवश्ये टा बलपूर्वक मारि दियौक।
इन्द्रिय केर स्वभाव जे छैक से अपन विषय तरफ झूकबे करतैक, मुदा ओकरा नियमित-नियंत्रित करब मनुष्यक दृढ इच्छाशक्तिक बात मानल जाएछ। दम साधब जेना साँस केँ नियंत्रण करयवला योग केँ कहल जाएछ, ठीक तहिना इन्द्रिय केँ प्रबल इच्छा सँ रोकबाक लेल ओकरा विषय सँ विच्छेद करबाक साधना मनुष्य सँ संभव छैक। आँखि यदि कोनो गलत विषय देखबाक इच्छा करत तऽ ओकरा मुनि लेब या अन्यत्र किछु पवित्र वस्तु देखबाक तरफ लगा देब तऽ ई अपनहि हाथ मे रहैत छैक। एहनो नहि छैक जे आब आँखि ओतय सँ हँटहे लेल नहि मानत।
भगवान् पहिने तऽ शत्रुक वासस्थल रूप मे इन्द्रिय, मन आर बुद्धिक विषय मे कहिये देने छथि, आब ओहि शत्रु पर विजय प्राप्त करबाक उपाय मे सर्वप्रथम कहला जे इन्द्रिय केँ नियमित आचरण मे लगाउ, नियंत्रित करू। शत्रु (काम आर क्रोध) केँ ज्ञान तथा विज्ञान केँ नाश करयवला बुझैत ओकरा निश्चिते टा मारू।
इन्द्रियाणि पराण्याहुरिन्द्रियेभ्य: परं मन:।
मनसस्तु परा बुद्धिर्यो बुद्धे: परतस्तु स:॥ ४२॥
एवं बुद्धे: परं बुद्ध्वा संस्तभ्यात्मानमात्मना।
जहि शत्रुं महाबाहो कामरूपं दुरासदम्॥ ४३॥
इन्द्रिय केँ स्थूलशरीर सँ श्रेष्ठ, सबल, प्रकाशक, व्यापक तथा सूक्ष्म कहल जाएछ। इन्द्रिय सँ पर (श्रेष्ठ) मन अछि, मन सँ सेहो श्रेष्ठ बुद्धि अछि और जे बुद्धि सँ सेहो श्रेष्ठ (पर) अछि, ओ आत्मा थीक।
एहि प्रकारें बुद्धि सँ पर आत्मा केँ जानैत अपनहि द्वारा अपना-आप (आत्मा)क वश मे करैत हे महाबाहो! अहाँ ओहि कामरूप दुर्जय शत्रु केँ मारि दियौक।
ॐ तत्सदिति श्रीमद्भगवद्गीतासूपनिषत्सु ब्रह्मविद्यायां योगशास्त्रे श्रीकृष्णार्जुनसंवादे कर्मयोगो नाम तृतीयोऽध्याय:॥ ३॥
हरेक मनुष्य केँ यैह संकल्प सँ जीवन पथ पर अग्रसर बनबाक चाही। एतय भगवान् द्वारा कर्मयोग केर सिद्धान्त पर विराम लगायल गेल अछि। गीताक तेसर अध्याय वर्तमान युग मे मनुष्य लेल एकटा मौलिक प्रशिक्षण केर रूप मे बुझल जाएछ। एहि सँ जीवनक हरेक मोर पर कोना आगू बढल जाय से शिक्षा भेटैत अछि।
हरिः हरः!!


text: विश्व भरि मे प्रसिद्ध छैक जे कोनो भाषाक कथनीकेँ अपना मातृभाषामे अनुवाद करू आ सबसँ नीक जेकाँ ओहि कथनक सारकेँ बुझू। प्राचिन समयसँ लैत वर्तमान आधुनिक शिक्षा प्रणालीमे लोकभाषाक महत्त्व सर्वोपरि छैक। शिक्षककेँ प्रशिक्षणकालसँ लैत निर्देश-पत्रिका मार्फत सेहो यैह सिखायल जाइत छैक जे गूढ सँ गूढ ज्ञानकेँ छात्रक मातृभाषा (स्थानीय भाषा) मे सिखाउ, ताहिसँ समझ-शक्ति व्यापक बनत। शिक्षाक आवश्यकता बाल्यकालसँ जीवनक अन्तिम समय तक होइत छैक। भाषाक ज्ञान बढैत उम्र संग अभ्यास केलासँ होइत रहैत छैक। लेकिन मातृभाषा स्वत: प्रवेश करऽवाला भाषा होइत छैक जे मायकेर कोरामे पोसाइत अबोध बच्चाक उम्रमे मानव-मस्तिष्ककेँ प्रेरित करैत छैक। यैह कारण छैक जे आधार भाषा सदिखन लोकक मातृभाषा मात्र होइत छैक। संभव छैक जे कोनो निश्चित मातृभाषी माता-पिता अपन बच्चाकेँ शुरुए सँ एक नव भाषामे वार्तालाप करैक आ एहि तरहें ओहि बच्चाक मातृभाषामे परिवर्तन आनैक। लेकिन सत्य यैह छैक जे माता ओ पिताक मातृभाषा अनुरूप व्यवहार प्राकृतिक रूपमे न्यायसंगत आ ग्रहण योग्य समुचित हेतैक, तदापि नव भाषामे बच्चाकेँ अभ्यस्त बनेनाय सेहो प्रभावकारी होइत छैक। बच्चाक भविष्य ओहि नव-भाषाक आधार पर आगू बढबाक संभावना जरुर बनि जाइत छैक।


text:
मिशेल मोनाघन
मिशेल लिन मोनाघन (अङ्ग्रेजी: Michelle Lynn Monaghan; जन्म २३ मार्च १९७६) एक अमेरिकी अभिनत्री छी जे मिशन: इम्पसिबल III, किस किस बैंग बैंग, गोन बेबी गोन, मेड अफ अनर, द हार्टब्रेक किड, ईगल आई आर सोर्स कोडमे अभिनयक लेल जानल जाएत अछि ।
जीवनी[सम्पादन करी]
उनकर जन्म मार्च २३, १९७६मे विन्थ्रोप, आयोवा, अमेरिकामे भेल छल । उनकर बब आर जोन नाम कएल दुई भाईसभ रहल अछि । ओ कोलम्बिया कलेजमे पढलक आर ओहि ठामसँ मोडलिङ सुरु करलक । सन् २०००मे ओ एक पार्टीमे पिटर वाइट सँ भेटल आर ५ वर्ष बाद अगस्त २००५ मे विवाह करलक । उनकर दुईटा सन्तानसभ अछि ।


text:
– रेखा झा।
“खोंईछ भरब”
खोंईछ शब्द के मतलब भेल साड़ी के आंचल,
मिथिलांचल मे अहि खोंईछ देनाई के बहुत शुभ परंपरा बनावल गेल, बेटी पुतहु सबके कोनो ठाम स प्रस्थान कयला स पहिने हुनक आंचर में चावल या धान या जीर , हरदि गांठ वाला, दूबि,सिंदूर आ द्रव्य (पाई) इ सबटा के एक संगे द क बान्हल जाइत अछि। खोंईछ लेलाक बाद ओ पुनः गंत्व्य स्थान पर पहुंच भगवती लग पूजा घर मे खोलल जैत।
अहि में जे पांच चीज अछि ओकर महत्व बहुत मानल गेल।
धन धान्य स पूरल रहै इ धान के महत्व, जीर सनक सुंगंधित रहू ई भेल जीर के महत्व, चावल मतलब अक्षत जेकर कखनो क्षय नहि होय, हरदि निरोगता के प्रतीक, दूबि के महत्व जे केहनो परिस्थिति मे चतरैत बढैत हरियरी बनल रहै, द्रव्य स परिपूर्ण रहू आ सिंदूर सबदिन चमकैत रहै, यैह कामना क विदा कैल जाईत अछि बेटी पुतहु के अहि लेल बहुत शुभता के प्रतीक मानल गेल खोंईछ देनाई।
पहिल बेर दुरागमन के खोंईछ में बहुत ठाम गुरपूरी सेहो अहि समान के संग देल जाईत अछि।
भगवती के आगमन भेला पर हम सब सेहो हुनका खोंईछ में अही पांच सामग्री के अलावा श्रृंगार प्रसाधन के सामान संगहि मधुर आ नारियल सेहो देल जाइत अछि,
भगवती स सबके यैह कामना करै छथि जे अहिना सब दिन सोहाग भाग बनल रहै आ सब अहि लेल हुनका सब चीज खोंईछ में समर्पित कैल जाइत अछि।
अपन सबहक मिथिलांचल मे इ बहुत नीक आ सौभाग्य सूचक संस्कृति में मानल जाइत रहल सबदिन।
आब त विवाह संगहि बेसीतर दुरागमन भ जा रहल मुदा पहिने तीन या एक वर्ष पर होईत छल आ संयोगवश कोनो कन्या गर्भावस्था मे रहैत छलीह त हुनक खोंईछ में, नारियल सेहो देल जाईत छल जाही स खोंईछ खोलिते देरी सासुर के लोक अहि बात के बुझि जाइत छलथि। पहिने फोन सब नहि रहै जे समाद तुरत पहुंच जैतइ।
ई संस्कृति अखन धरि बहुत नीक स सब घर मे बनल अछि आ महत्वपूर्ण स्थान बनेने अछि से बहुत सुंदर आ सुखद बात आ सदैव बनल रहत सबके घर में यैह कामना ।


text:
रामबाबू सिंह मधेपुर
सीतामढ़ी । साहित्यिक परिदृश्यमे विगत दशकोंसँ पड़ल शुन्यताकेँ तोड़बाक प्रयास करैत नवगठित साहित्यिक संस्था मैथिली साहित्य सम्मेलन 19 जुलाई कए सीतामढ़ीक गौशाला रोड पार्टीजोनक भव्य सभागारमे मैथिली कवि सम्मेलन क भव्य आयोजन केलक । संस्था क अध्यक्ष संजीव सिन्हा क सद्प्रयासक प्रतिफल रहल जे इ आयोजन सीतामढी कए एक बेर फेर स मैथिली साहित्यहक मचान बना देलक अछि। एहनो नहि जे मैथिलीकें लSक अहि क्षेत्रक लोक काज नहि कS रहल छथि। रंगमंच, साहित्यिक मन्च, गायन आदि अनेकानेक क्षेत्रमे सीतामढ़ी सँ लोक अपन झंडा फहरा रहल अछि।
प्रसिद्ध गीतकार जनकपुर निवासी दिगम्बर झा ‘दिनमणि’क अध्यक्षता मे मिथिलाक प्रायः सभ क्षेत्रक कवि लोकनि भाग लेलनि। जाहिमे दरिभंगा सँ डॉ अशोक मेहता, फूलचंद प्रवीण, गुफरान जिलानी, डॉ जयप्रकाश चौधरी जनक आ मणिकांत झा मणि बेगूसराय सँ श्यामानंद निशाकर, सहरसा सँ शुभाष चन्द्र झा आ मुख्तार आलम, तहिना जनकपुर सँ अयोध्यानाथ झा, पूनम झा मैथिली, जलेश्वर सँ मनोज झा मुक्ति, विराटनगर सँ प्रवीण नारायण चौधरी मधुबनी सँ दिलीप कुमार झा प्रीतम निषाद, अजित आज़ाद, प्रणव नार्मदेय, अवधेश झा अनल, अक्षय आनंद सन्नी आ मैथिल प्रशांत, समस्तीपुर सँ सुमित मिश्र गुँजन संगहि सीतामढ़ी सँ अरुण माया, नवीन नवेन्दु, अभिलाषा, प्रो० सत्यनारायण झा, सत्येंद्र मिश्र , अनिल झा आ अनेको रचनाकार समसामयिक समस्या पर स्वरचित कविता पाठ कएलनि। स्थानिय दर्शक सँ खचाखच भरल सभागार देखि लागि रहल छल जे सीतामढ़ी पुनः जागि रहल अछि।
कार्यक्रमकें विधिवत शुरुआत गोसाउनिक गीत ” जय जय भैरवी” आ दिप प्रज्वलित कS बाबा विद्यापति माता सीताक सँग स्मृति चित्र कुलानन्द मिश्र, सत्यानन्द पाठक, बलदेव लाल कुलकिंकर आ बालेन्दु अरुण झा पर पुष्पांजलि सँ कएल गेल। संजीव सिन्हा जीक स्वागत उदबोद्धन केर बाद सभसँ पहिल कवि फूलचंद प्रवीण अपन गीत “टूटि गेल सपना अन्हारे पसरि गेल, आहिरे पएर तरक धरती ससरि गेल” सँ निस्सन आगाज भेल। फेर दोसर आनन्द मोहन झा अपन चिर परिचित अंदाजमे गजल ‘ ढोल पर जे थाप पड़लै सब सुनलकै, चाम पर जे बीत रहलैए के’ बुझलकै” सँ सभागार मुग्ध भ’ श्रवण करैत रहल्। फेर कवि सतीश मेहता जी अपन गीत ‘ करेजक आगि के’ मिझाऊ कोना? सँ समस्त सभागारकें ऊर्जान्वित कएलक। तकर बाद कवि गुफरान जिलानी अपन कविता ‘ जनक्रांति’ सँ क्रांति अनबामे सफल सिद्ध भेलाह। फेर कबि विजय दत्त मणि अपन कविता ‘ हम अपन देश खोजैत छी’ सँ सभके टकटकी लगेबा पर विवश कS देलखिन। फेर युवा कवि सुमित मिश्र गुँजन अपन धरिगर कविता ‘ हाथ में ऐ सत्ता सरदार ताकू’ सँ सभकें अन्तर्मनकें झकझोरि देलक। तकर बाद फेर युवा कवि मुख्तार आलम अपन कविता ‘राजनीति’ सँ नीक समाद छोडबामे सफल भेलाह। तकर बाद कवि निशाकर अपन कविता ‘ठेकान’ सँ लोककें ठेकानक प्रयास केलथि आ सफल भेलाह। फेर कवि सुभाष सिनेही अपन कविता ‘ आशा’ सँग लोकमे आस जगौलथि। फेर कवि अक्षय आनन्द सन्नी अपन गीत ‘ राइत इजोरिया चान कारी, किछु बात भेलैए’ सँ लोकक मन मोहि लेलक। तकर बाद कवि अएलाह प्रणव नार्मदेय अपन कविता ” राक्षस राजा’ समसामयिक समस्या पर नीक रचना सँग। फेर कवि मनोज झा मुक्तिक अपन गीत ‘ चढ़ल मास साओन’ गाओलक। फेर कवि प्रीतम निषाद जी अपन कविता ‘ मातृभाषा’ क पाठ कएलक। फेर कवि दिप नारायण विद्यार्थी अपन गजल ‘ बाते बात मे बात चलल त’ हमहुँ एकटा बात कहै छी’ बहुत सुंदर प्रस्तुत कएलाह। तकर बाद कवि अयोध्यानाथ चौधरी अपन गीत ‘ प्रकृतिक अजब खेल, बुझब कठिन छै’ गाबि कS सभागारमे सभके बन्हने रहलाह। फेर कवि सदरे आलम गौहर एकटा गजल ‘ हम राइत अन्हरिया हमर चान अहीँ छी सँ सभागारकें मुग्ध कS देलाह। फेर कवि मणिकांत झा मणि अपन गीत ‘ सम्मानक भुक्खल नहि रहलहुँ, मिथिला माटि तिलक लगाबी एतबहि बस अभिलाषा” सँ लोकक धेयान आकर्षित कएलाह। तकर बाद कवि प्रो० सत्यनारायण झा अपन कविता ‘ बदलि गेल आब गाम’ ल्Sक अएलाह आ अपन छाप छोड़’ मे समर्थ भेलाह। अहि उपरांत कवियित्री अभिलाषा अएलीह पहिने ओ अपन मधुर स्वरमे सुंदर स्वागत गान आ तकर बाद एकटा कविता ‘ हमरा निम्मन लगैत अछि रुइया जकाँ उड़िआयत मेघ’ पाठ कएलीह। फेर कवि फेर मैथिल प्रशांत अपन जोशगर गजल ‘ नियार अछि जे बरछी गरांस तरुआरि भ’ जाए, पैघ पैघ गाछ के’ निबा दी अन्हड़ बिहाड़ि भ’ जाए। फेर कामत जी अपन व्यंग्य कविता ‘ यौ भैया ई बिहार छै’ पाठ कएलाह। ततपश्चात अनिल झा अपन कविता ‘भाषा’ पाठ कएलाह। ततपश्चात कवि अवधेश अनल कविता’ आत्महत्या’ सँ लोककें झकझोर’ मे समर्थ भेलाह। फेर कवि दयाशंकर मिथिलांचली एकटा लल्कारैत हुँकार भरैत कविता पढलाह। फेर कवि काशिकान्त झा ‘ नांगट उघार नवका डिजाइन बनल’ सुंदर प्रस्तुत कएलाह। फेर कवि नवीन नवेन्दु जी अपन रचना ‘ रातिए एलिऐ भोरे पड़ेलिए, नयन नै तिरपित भेल’ समाजिक दारुण व्यथाक चित्रण कएलाह। फेर कवियित्री पूनम झा मैथिली अपन कविता ‘ मारो मुँह ध’क’ बहुत नीक सँ प्रस्तुत कएलीह। फेर कवि दिलीप कुमार झा कविता ‘ ‘अहीँ बचा सकै छी जानकी’ सँ पुनः सभागारमे जोश भरलाह। एकर बाद कवि रामबाबू सिंह यानी हमर कविता ‘ उद्धारक आस मे’ पाठ कएल्। फेर कवि सत्येंद्र मिश्र अपन कविता ‘धूप बदलि गेल छांव बदलि गेल, शहर सँ बेसी गाम बदलि गेल’ पाठ कएलाह। फेर कवि शुभाष चंद्र झा अपन कविता ‘ सहरसा’ पाठ कएलक। तकर बाद कवि अएलाह मैथिली सहित्यजीवी अजीत आजाद एकटा गीत ‘निर्माण भ’ रहल पोखरि सन अनमन अछि जीवन गाबि कS सभागारमे फेर सँ जोश भरि देलक। फेर कवि अएलाह कथाकार कवि प्रो० अशोक मेहता एकटा गीत ‘हम कवि छी कविता करब हमर काज’ केर सुरीगर स्वर सँ माहौल सुरमय कS देलाह। फेर कवि अएलाह कमलेश प्रेमेंद्र हास्य व्यंग्य कविता दहेज प्रथा आधारित ‘हमरा नहि चाहि दहेज, लड़की चाही धपधप गोर’ सँ सभामे सभक चेहरा दमका देलक आ ततपश्चात कवि अएलाह हास्य व्यंग्यक जनक आदरणीय जय प्रकाश चौ० जनक अपन दूटा कविता एकटा ‘तोरा की हेतौ है रौ अभगला घसल कपाड़” आ दोसर भविष्यमे होम बला किछु उनटा सीधा व्यवहार पर तितगर मिठगर प्रहार सँ सभागार ठहाका सँ गुंजायमान भेल छल। अंतमे बारी एलनि कवि से गीतकार अहि कवि सम्मेलन केर अध्यक्ष कविवर दिगम्बर झा “दिनमणि” ओ पहिने भाषायी महत्व पर अपन बात रखलाह फेर दू गोट गीत राति सपनामे की की देखलिए, हुनका सपनेमे छाती सटौलिए। आ तकर बाद आदरणीय प्रवीण नारायण चौधरी जीक स्वरमे एकटा समदाउन सुनल गेल जाहिसँ सभागारमे उपस्थित लोक एक दोसर सँ विदाई लेबाक भाव सँ हृदय भरि गेल। आ तकर बाद धन्यबाद ज्ञापन सुधांशू शेखर झा कएलनि। अहि मन्च सँ सीतामढ़ी निवासी फ़िल्म निर्माता आदरणीय बलबंत शास्त्री जी हृदय सँ मिथिला राज्यक समर्थन पर जोर देलनि आ सभक एकजुट प्रयास हेतु आह्वान सेहो कएलाह।
उल्लेखनीय अछि जे माँ जानकीक प्राकट्य स्थल अछि सीतामढ़ी आ तेँ अहि पावन पुण्य भूमिकेँ मिथिलाक केंद्र सेहो कहल जा सकैत अछि। कहिओ प० रामलोचन सरण, प० मधुसूदन झा, प्रसिद्ध कवि कुलानन्द मिश्र, सत्यानन्द पाठक, बलदेव लाल कुलकिंकर आदि मैथिली साहित्य केर सर्जनामे तल्लीन भS मैथिली साहित्यक भंडार भड़लनि। एमहर आबि कS लगभग तीन दशकसँ मैथिली साहित्य व संस्कृति ल्Sक सीतामढ़ी सुसुप्त सन छल। तीस बरिसक बाद भरिसक “मैथिली कवि सम्मेलन” आयोजित भेल आओर मातृभाषाक माधुरियता सँ सभागारमे उपस्थिति जनमानस पर एकटा अमिट छाप छोडबामे सफल सिद्ध सेहो भेल।
सीतामढ़ीक मैथिली कवि सम्मेलन आयोजन निश्चित रुपसँ मिथिलाक ऐतिहासिक माटि पर एकटा ऐतिहासिक संगहि क्रांतिकारी डेग सिद्ध भेल अछि। जाहि आयोजनमे अनेको प्रवुद्ध लोक सम्मलित भेलाह। आओर अहि आयोजनकेँ सफल बनेबा मे पार्टिजोनक संचालक आदरणीय मनोज जी, कवि सम्मेलन केर संयोजक सुधांशु शेखर झा, स्थानीय मीडिया कर्मी आ सीतामढ़ी फेसबुक पेज संगहि इम्पल्स कोटाक योगदान प्रमुख रहल। अहि सुअवसर पर साहित्यिक सांस्कृतिक आ समाजिक क्षेत्रक कतेको लोककेँ सम्मानित सेहो कएल गेल। जाहिमे मैथिली सिनेमाक चर्चित अभिनेता अनिल मिश्र, फ़िल्म निर्माता बलबंत शास्त्री संगहि मिथिला राज्य अभियानी राजेश झा आदि प्रमुख छलथि। सीतामढ़ीक अहि आयोजन सँ संकेत भेटल अछि जे सीतामढ़ीमे निरंतर साहित्यिक सांस्कृतिक आयोजन सँ मैथिलीक पल्वित पुष्पित होयत रहत।


text:
सुदूरपश्चिममे आज थप २२ जहनमे कोरोना पुष्टि, संक्रमितके संख्या ४ हजार पुगल
पहुरा समाचारदाता
धनगढी, १ सावन । सुदूरपश्चिम प्रदेशमे आज थप २२ जहनमे कोरोना पुष्टि हुइल बा । सेती प्रादेशिक अस्पतालमे रहल प्रयोगशालामे करल परीक्षणमे १४ जाने ओ डडेल्धुरा अस्पतालके प्रयोगशालामे ८ जाने कैके २२ जहनमे कोरोना पुष्टि हुइल हो ।
स्वास्थ्य तथा जनसंख्या मन्त्रालयके प्रवक्ता डाक्टर जागेश्वर गौतमके अनुसार डडेल्धुरा प्रयोगशालामे करल परीक्षणमे डडेल्धुराके८ जहनमे संक्रमण पुष्टि हुइल बा ।
अस्टेक सेती प्रादेशिक अस्पतालमे करल परीक्षणमे थप १४ जहनमे कोरोना पुष्टि हुइल बा । अस्पतालके सूचना अधिकारी दिलिपकुमार श्रेष्ठके अनुसार ८ पुरुष ओ ६ महिलासहित १४ जहनमे कोरोना पुष्टि हुइल बा ।
कैलालीके कैलारी गाउँपालिका–४ के २ महिला ओ २ पुुरुष, कैलालीके गोदावरी नगरपालिका २ पुरुष ओ १ महिला, धनगढी उपमहानगरपालिका–१८ के १ पुरुष ओ १ महिला, टीकापुर नगरपालिका–१ के १ पुरुषमे कोरोना पुष्टि हुइल सूचना अधिकारी श्रेष्ठ बटैलै ।
कञ्चनपुरके बेलकोट नगरपालिकाके १ महिला ओ १ पुरुष, भिमदत्त नगरपालिका–४ के १ पुरुष ओ बझाङके खप्तडछान्ना गाउँपालिका–६ के १ महिलामे कोरोना पुष्टि हुइल उहाँ बटैलै । उहाँक अनुसार पछिल्का २४ घण्टामे सेती अस्पतालके प्रयोगशालामे १ सय ६९ जहनके कोरोना परीक्षण हुइल बा ।
२२ जाने कोरोना संक्रमित थपलसंगे सुदूरपश्चिममे संक्रमितके संख्या ४ हजार पुगल बा । स्वास्थ्य तथा जनसंख्या मन्त्रालयके अनुसार सबसे ढेर कैलालीमे ९ सय ४१, अछाममे ६ सय ४५, बाजुरामे ६ सय १६, डोटीमे ५ सय ७८, कञ्चनपुरमे ४ सय ६२, डडेल्धुरामे २ सय ९२, बैतडीमे २ सय ७६, बझाङमे १ सय ७० ओ दार्चुलामे २० जहनमे कोरोना पुष्टि हुइल बा ।
संक्रमितमध्ये १ हजार ६ सय १५ जाने डिस्चार्ज हुसेकल बाटै कलेसे ८ जहनके मृत्यु हुइल बा ।


text:
पटना/बाढ़। कोचिंग संस्थान दूर-दराज स आयल छात्र क संग आब मनमानी नहि करि सकत। सरकार प्रदेश भरि मे कुकुरमुत्ता जेकां उगि आयल कोचिंग सेंटर पर लगाम कसबा लेल पूरा तैयारी करि लेलक अछि। आब कोचिंग क निबंधन करैएब अनिवार्य भ जाइत। एकरा लेल शिक्षक क पात्रता, संस्थान मे बैसबा लेल पर्याप्त जगह, प्रसाधन क व्यवस्था क अलावा अधिकतम शुल्क निर्धारित कैल जा रहल अछि। 22 फरवरी स शुरू भ रहल विधानमंडल क सत्र मे एहि संबंध मे एकटन विधेयक आनल जाइत। एहि बीच, विभिन्न स्थान पर इक_ा भेल छात्र क टोली कोचिंग सेंटर पर पथराव, आगजनी आ तोडफ़ोड़ क सिलसिला जारी रखबाक प्रयास करैत रहलाह, मुदा मोहल्लाक आम लोकक विरोध कए देखैत उग्र रूप नहि धारण करि सकलाह। पुलिसक अनुसार फिलहाल हालात नियंत्रण मे अछि। आम लोकक कहब अछि जे तीन दिन स जारी उपद्रव मे छात्र क आड़ मे असामाजिक तत्व घुसल छल, जेकर हम सब विरोध करि रहल छी, ओना छात्रक संग एहि ठाम अन्याय भ रहल अछि।
दोसर दिन मानव संसाधन विकास विभाग क प्रधान सचिव अंजनी कुमार सिंह कहला जे एहन कानून बनाउल जा रहल अछि जाहि स कोचिंग पर लगाम लगाउल जा सकत। प्रस्तावित विधेयक मे इ प्रावधान कैल जाइत जे सरकार जखन चाहे कोचिंग संस्थान क निरीक्षण करि सकैत अछि। देखल जाइगा जे छात्र क लेल तय सुविधा अछि बा नहि। कमी भेला पर कार्रवाई कैल जाइत । सिंह कहला जे कोना कोटि क छात्र क संग केतबा शुल्क लेल जाए इ सेहो विधेयक मे शामिल होएत।
वरीय आरक्षी अधीक्षक विनीत विनायक कहला जे छात्र लाज मे रहि सकैत छथि, ककरो लाज खाली करबा लेल नहि कहल गेल अछि। ओना जे घर जाए चाहैत छथि हुनका जांच लेल रोकल नहि जाइत। एसपी कहला जे वीडियो फुटेज स उपद्रवी क पहचान करि कार्रवाई भ रहल अछि।


text:
दिल्ली,मिथिला मिरर-जुली रानी झाः बाॉलीवुडक कालीचरण बिहारी बाबू शत्रुघन सिन्हा आई 68 सालक भय गेलथि। बिहारी बाबूक जन्म 9 दिसंबर 1945 कय बिहारक राजधानी पटना में भेल छलनि। शत्रुघन सिन्हा देव आनंद साहेबक फिल्म प्रेम पुजारी में एकटा पाकिस्तानी आर्मीक अफसरक किरदार में प्रथम बेर पर्दा पर आयल रहैथ। ओकरा बाद शत्रु मोहन सहगलक फिल्म में पुलिस आॉफिसरक एकटा छोट सन किरदार में लोकक सामने ऐलथि, अहि फिल्मक नाम छल ‘‘साजन‘‘ जे 1969 में बनल छल। ताहिक बाद बिहारी बाबू कालीचरण, काला पत्थर, दोस्ताना, जानी-दुश्मन, नसीब, सहित कतेको सुपर हिट फिल्म बाॉलिवुड के देलनि। इ सिलसिला सालों चलैत रहल आ शत्रुघन सिन्हा बाॉलिवुडक शेर बनल रहलथि।
साल 2008 में शत्रु टीवी पर अपन उपस्थिति स्टार वनक कार्यक्रम द ग्रेट इंडियन लाफ्टर चैलेंज में नवजोत सिंह सिद्धूक संग जजक भूमिका में एलथि। फिल्मक बाद शत्रुघन सिन्हा राजनीति में सेहो अपन सफल उपस्थिति दर्ज करवा रहल छथि। 13हम लोकसभा में पटना साहेब सं भारतीय जनता पार्टीक उम्मीदवारक रूप में चुनाव जीत कय बिहारी बाबू ‘‘अटल बिहारी वाजपेयी जीक‘‘ सरकार में क्रमशः स्वास्थ्य मंत्री आ जहाज़रानी मंत्रीक रूप रहि चुकल छथि। जेकरा बाद फेर शत्रुघन सिन्हा 15हम लोकसभा में पटना साहेब सं बीजेपीक सांसदक रूप में जीत दर्ज कय राजनीति में सक्रिय छथि। शत्रुघन सिन्हा के स्टारडस्ट लाईफ टाइम अचिवमेंट अवार्ड आ ज़ी सिने लाइफ टाइम अचिवमेंट अवार्ड सहित कतेको पुस्कार जीत चुकल छथि। शत्रुघन सिन्हा किछु फिल्म में प्लेबैक सिंगरक भूमिका सेहो निभा चुकल छथि।
मिथिला मिरर के संपादक आ सीईओ हुनक सरकारी आवास 10 तालकटोरा रोड जा हुनका बधाई देलनि। शत्रुघन सिन्हा अपने त मुंबई में छथि मुदा हुनकार निजी सचिव मृत्युंजय मिश्रा मिथिला मिरर के कोटि सह धन्यवाद ज्ञापन कैलनि। बिहारी बाबूक 68ठम जन्म दिन पर मिथिला मिरर के तरफ सं हार्दिक बधाई आ कोटि-कोटि स्नेह।
68 सालक भेलथि बॉलीवुडक कालीचरण
दिल्ली,मिथिला मिरर-जुली रानी झाः बाॉलीवुडक कालीचरण बिहारी बाबू शत्रुघन सिन्हा आई 68 सालक भय गेलथि। बिहारी बाबूक जन्म 9 दिसंबर 1945 कय बिहारक राजधानी पटना में भेल छलनि। शत्रुघन सिन्हा देव आनंद साहेबक फिल्म प्रेम पुजारी में एकटा पाकिस्तानी आर्मीक अफसरक किरदार में प्रथम बेर पर्दा पर आयल रहैथ। ओकरा बाद शत्रु मोहन सहगलक फिल्म में पुलिस आॉफिसरक एकटा छोट सन किरदार में लोकक सामने ऐलथि, अहि फिल्मक नाम छल ‘‘साजन‘‘ जे 1969 में बनल छल। ताहिक बाद बिहारी बाबू कालीचरण, काला पत्थर, दोस्ताना, जानी-दुश्मन, नसीब, सहित कतेको सुपर हिट फिल्म बाॉलिवुड के देलनि। इ सिलसिला सालों चलैत रहल आ शत्रुघन सिन्हा बाॉलिवुडक शेर बनल रहलथि।


text:
“ई रचना खासकय मैथिली जिन्दाबाद पर प्रथम प्रकाशनार्थ रचल गेल अछि। जीवन मे रचना मात्र सर्वोपरि धर्म मानैत आबि रहल छी। मातृभाषा मैथिलीक मिठास जखन दुनिया केँ नीक लागि सकैत छैक तऽ हम स्वयं एक शिक्षित आ अखण्ड बिहारक सर्वोच्च शिक्षा संस्था ‘नेतरहाट आवासीय विद्यालय’क प्रधानाचार्य रूप मे एकरा सँ कटल कोना रहि सकैत छी। अंग्रेजी, हिन्दी आदि विभिन्न भाषा मे रचना हमर शख रहल अछि। मुदा मैथिली हमर माय केर स्मृति दियाबयवाली मातृभाषा थीक। मैथिली जिन्दाबाद पर एकर प्रथम प्रकाशन भेलाक बादे आन ठाम कतहु एकरा प्रकाशन करायब।”
– अभिमन्यु खाँ, बनगाँव, सहरसा (हाल: दिल्लीक यात्रा पर)
भूकम्प
किछुए दिन पहिने
भेल छल ‘भूकंप’
पड़ैत रहल झटका पर झटका
प्राय: एक-डेढ मास धरि।
काठ-माण्डूक आ नेपालक –
कएकटा ने पुरान भवन
दुमंजिला, तिमंजिला
कैकटा ने पुरान मंदिर सब
ढहि-ढनमना गेल
कतेक रास ने लोक
लाश भऽ गेलाह
बहुतो स्त्री-पुरुष, बच्चा सब
दबल, कुचलल
अपनहिं घर मे सड़ैत रहि गेलाह।
नेपाल, मिथिला, पटना, राँची
कलकत्ता, दिल्ली
झटकाक खटका सँ सब क्यो
डरैत आ सहमैत रहलाह,
परंचई बात कियो नय बुझलथि
जे ई तऽ हल्लुक सन चेतावनी थिक
– ‘वार्निंङ्ग’
फेर, किछुए दिनुक बाद
शुरू भऽ गेल
पुछलथि हमरा सँ एक,
‘किशोर पौत्र’ –
“दादाजी! कोना होइत अछि भूकम्प
आ कियैक?”
हम कहलियैन – “हौ बाबु!
प्रश्न छौ कठिन!
अहि सब प्रश्नक उत्तर
दऽ सकैत छथि
मात्र धनलोभी नेता
अथवा
तथाकथित महावैज्ञानिके
हम की कहबौ? कोना कहबौ?
हम तऽ छी निट निरक्षर-चंठ
बाझि गेल अछि कंठ
तैं जाँच करबै गेलहुँ विशेषज्ञ लग
एक कहलनि
दहिना श्वांस नली बाधित अछि
दोसर कहलनि बायाँ
हमरौ भीतर मचा देने छथि
दुविधा-खटका
मस्तिष्के मे डालि देलनि
भूकम्पक झटका।
वेद-पुराण-श्रुति पर
शेषनाग सन फणधर
आ – हिमालय सन महिघर
किनको मुँह सँ कहियो नञ
सुनलौं जे
सतयुग, त्रेता, द्वापर मे
अथवा
महाभारत कथा-व्यथा मे
रामायणक लात-मुक्का मे
व्यासजीक अठारहो पुराण मे
कतहु,
कियो नञ, कहने छथि
भूकम्पक खिस्सा
पुरान हो कि टटका।
“कियैक? दादाजी?
की ओहि सब युग मे
भूकम्प नय होइत छलै?”
नञ जानै छी बौआ!
होइत रहितै तऽ व्यासजी अवश्य
चर्चा करितथि।
“तऽ अहीटा युग मे कियैक?”
कियैक तऽ ई थिक ‘कलयुग’
कलंक युग
अहि युग मे सब छथि
धनलोभी
माइक दूधे टा सँ संतोष
नय छनि किनकौ,
तैँ चीर दैत छथिन माइक
छाती
खाइत छथि हुनकर
कोढ-करेज
पीबैत छथि हुनके
खून –
पाथर, हीरा-मोती, तेल
हाय रे बकलेल!
धरती सबटा चुपचाप सहै छथि
असह्य दर्द सँ
जखन करैत छथि किलोल
तखनै होइ अछि
भूकम्पक डंमा-डोल,
हम सब छी भारत-माताक सपूत
नित्ये प्रात: कहैत छियनि
‘विष्णुप्रिया नमस्तुभ्यम्
पादस्पर्श क्षमस्व मे’
आ नित्ये चीरैत छियनि
आ खाइत छी
हुनके कोढ-करेज
“हाय रे कपजरुआ बुधिया
गहुँम भऽ गेल मड़ुआ
मड़ुआ भऽ गेल गहुँम”
की कहियौ बौआ?
कतेक कहियौ
आ कोना कहियौ?
एक वैज्ञानिक छलाहे अष्टावक्र
आठ ठाम टेढ छलनि काया
परंच, छलाहें आत्मज्ञानी
तैँ, दूरे रहैत छलनि माया,
आ हम सब चाहै छी
सर्वाङ्ग सुन्नर काया
आ भीतर सर्वाङ्ग टेढ
केने छथि माया
‘भ्रामयन्सर्वभूतानि
यंत्रारूढानि मायया’
कविक परिचय:
तात्कालिक भागलपुर जिलाक बनगाँव मे १९३७ ई. मे जन्म,
उदाकिशनगंज, मधेपुरा सँ प्राथमिक शिक्षा
अंग्रेजी अनर्स टीएनजे कालेज, भागलपुर सँ १९५७ ई. मे
एमए अंग्रेजी साहित्य सँ १९६१ ई. मे राँची विश्वविद्यालय सँ
एहि वर्ष राँची कालेज मे लेक्चरर केर पद पर नियुक्ति। १९६७ मे श्री खाँ द्वारा साहसिक डेग उठबैत राँची कालेज सँ इस्तीफा दैत विश्व-प्रसिद्ध नेतरहाट विद्यालय मे अध्यापन शुरु केलनि, जतय सँ १९९४ ई. मे अवकाशप्राप्त केलनि। किछु समय करीब एक वर्ष लेल विकास विद्यालय तथा योगदा कालेज राँची मे सेहो अध्यापन केलनि।
१९४९ ई. केर आसपास विद्यालक छात्र अभिमन्यु केर पहिल कविता कोलकाता सँ प्रकाशित विश्वमित्र मे छपल। तहिना किछु कविता १९५३-५४ मे प्रकाशित भेल छल तेकर अंग्रेजी अनुवाद काशी नगरी प्रचारिनी सभा द्वारा सेहो प्रकाशन कैल गेल। अगस्त १९५९ आ ६० ई. केर प्रारंभहि मे राम अवध द्विवेदी (बनारस हिन्दू युनिवर्सिटी केर हिन्दी विभागाध्यक्ष) केर संपादन मे अंग्रेजी कविताक हिन्दी अनुवाद सब द हिन्दी रिव्यु मे प्रकाशित भेल। १९६०-६१ ई. तथा उपरान्त व्यक्तिगत किछु घटना-परिघटना सँ आहत भेलाक कारणे प्रकाशनार्थ कविता पठायब बन्द कए देलनि। हालहि हिनक कतेको आलेखादि राष्ट्रीय समाचार पत्र-पत्रिका द्वारा प्रकाशित कैल गेल आ संगहि अल इन्डिया रेडियो पर सेहो ओकर प्रसारण भेल। मानव जीवन व अनुभूतिक विसारद वर्णन हिनक हिन्दी, अंग्रेजी, मैथिली एवं संस्कृत कृति मे भेटैत अछि। सनातन सिद्धान्त तथा मूल्य पर विम्बित सन्दर्भ ऊपर हिनक रचना केन्द्रित रहैत अछि। हिनक प्रथम पुस्तक “MINES OF GOLD” मे “स्वर्णबेला” काफी प्रशंसित भेल। हिनक भक्तिगीत हिन्दी एवं मैथिली मे सेहो भावोद्गीत नाम सँ प्रकाशित भेल। “The Poet’s Eye” पद्यप्रेमी लेल अछि जाहि मे कुल ६१ टा कविताक संग्रह अछि।
– अमित आनन्द


text:
१८ नवम्बर २०१९, मैथिली जिन्दाबाद!!
एक दिश जतय राजनीतिक स्वार्थक कारण भाषाक नाम पर लोक-समाज केँ विभाजित करबाक कार्य मे किछु शातिर लोक लागल अछि, ओत्तहि यथार्थ हितसाधना मे मिथिला साहित्य कला प्रतिष्ठान (मिलाफ) राजविराज द्वारा सालों भरि छोट सँ पैघ स्तरक जमीनी कार्यक्रम करैत रहबाक निरन्तर प्रयास जारी अछि। विदित हो जे १६ नवम्बर शनि दिन राजविराज स्थित पत्रकार संघक सभागार मे मिलाफ अपन दोसर वार्षिकोत्सव मनौलक अछि।
पहिल सत्र मे ‘मैथिल संस्कृति संरक्षणक विकासमे युवा सभक भूमिका’ विषयक मैथिली वक्तृत्वकला प्रतियोगिता आ मैथिली कविता प्रतियोगिता’ केर कार्यक्रम आयोजित भेल। एकर प्रमुख अतिथि प्रदेश सांसद मनीष सुमन छलाह जखन कि सभाध्यक्ष श्रीराम मण्डल व उद्घोषक गजेन्द्र गजूर आ शम्भू श्री छलथि। मैथिली वक्तृत्वकला प्रतियोगिताक निर्णायक मण्डली मे राम अधीन साह, आभा सेतु सिंह आ ललिता झा आर जनाउ घण्टी सूचक कृष्ण मैथिल छलथि। सहभागी विद्यालय आ विद्यार्थी लोकनि मे हैप्पील्याण्ड सेकेन्ड्री स्कूल सँ सरोज कुमार रजक आ सितल सुमन, पाराडाइज क्याम्पस सँ रामसुन्दर मण्डल आ लक्ष्मी साह जाहि मे विजेताक रूप मे प्रथम भेलीह लक्ष्मी साह आर द्वितीय स्थान मे सितल सुमन, तहिना तृतीय रामसुन्दर मण्डल तथा सांत्वना पुरस्कार विजेता सरोज कुमार रजक केँ भेटलनि।
मैथिली कविता प्रतियोगिताक निर्णायक मण्डली मे किरण झा, मीना ठाकुर आ विद्यानन्द वेदर्दी छलथि। सहभागी विद्यालय आ विद्यार्थी शिब्स इन्टरनेशनल बो से स्कूल सँ सोनाली सोनी आ रामानन्द राय, पिसजोन मोडेल सेकेन्ड्री स्कूल सँ नितिस कुमार मण्डल आ साक्षी मिश्रा, लिट्ल फ्लावर स्कूल सँ नेहा झा आ राहुल साह, मनोकामना सेकेन्ड्री स्कूल सँ आभाष मंडल, के. अ. मा. वि. केर प्रतिक झा आ मधुमाला यादव, प. वि. मा. वि. सँ अभय प्रसाद यादव, जनता मा. वि. तोपा सँ सेवी यादव, वीरपूर स्कूल सँ दीपक कुमार रजक आ अमृता यादव, बोरिया स्कूल सँ उर्जा साह छलीह। विजेता मे प्रथम सेवी यादव, द्वितीय उर्जा साह, तृतीय साक्षी मिश्रा आर सांत्वना पुरस्कार आभाष मंडल केँ भेटलनि।
शुभकामना मन्तव्य दैत समस्त सहभागी आ विजेता केँ उत्साहवर्धन कयलनि देवेन्द्र मिश्र मिलाफक संस्थापक अध्यक्ष, माधव कुमार सङोर मिथिलाक सल्लाहकार, विवेकानन्द मिश्र मैथिली साहित्य परिषदक पूर्व अध्यक्ष, सतीश दत्त परिषदक वर्तमान अध्यक्ष, पण्डित महेश्वर झा, मनीष सुमन प्रदेश सभासद आ राजपाक महासचिव। मिलाफ द्वारा कयल जा रहल एहि जमीनी क्रान्ति केर सब कियो सराहना कयलनि। भाषाक महत्व पर सेहो प्रकाश देलनि। बिना भाषा अन्य राजनीतिक अथवा सामाजिक-सांस्कृतिक अधिकार प्राप्तिक सपना खोखला होयबाक मन्तव्य वक्ता लोकनि समग्र मे रखलनि। सहभागी छात्र-छात्रा आ स्कूल केँ सेहो सब कियो उत्साहवर्धन करैत आभार जतौलनि। पढाई-लिखाई मे मैथिली भाषाक नगण्यताक बादो विद्यार्थी मे अपन रुचिक प्रशंसा स्वाभाविके बनैत छैक।
एहि अवसर पर मनीष सुमन केँ गमछा ओढाकऽ मिलाफक संस्थापक आ वर्तमान अध्यक्षक हाथसँ सम्मान सेहो कयल गेल। तहिना सूखी-फूलो मिथिला गौरव सम्मान २०७६ हस्तान्तरण करैत मैथिली अभियानी शुभचन्द्र झाकेँ संजय यादवक संयोजन मे सम्मान कयल गेलनि। एहि सत्रक समापन मन्तव्य मिलाफक अध्यक्ष श्रीराम मण्डल रखलाह।


text:
जन्मस्थल : शाहजहाँपुर, ब्रिटिश भारत
मृत्युस्थल: गोरखपुर, ब्रिटिश भारत
आन्दोलन: भारतीय स्वतन्त्रता संग्राम
प्रमुख संगठन: हिन्दुस्तान रिपब्लिकन ऐसोसिएशन
‘बिस्मिल’ हुनक उर्दू तखल्लुस (उपनाम) छल जेकर हिन्दी मे अर्थ होइत छैक आत्मिक रूप सँ आहत। बिस्मिल केर अतिरिक्त ओ राम और अज्ञात केर नाम सँ सेहो लेख व कविता सब लिखैत छलाह। ओ सन् १९१६ मे १९ वर्षक आयु मे क्रान्तिकारी मार्ग मे कदम राखि देने छलाह।
११ वर्ष केर क्रान्तिकारी जीवन मे ओ कईएको पुस्तक लिख देलनि और स्वयं ओकरा सब केँ प्रकाशित करौलनि। ओहि पुस्तक केँ बेचिकय जे पैसा भेटल ताहि सँ ओ हथियार कीनलनि और ओहि हथियारक उपयोग ब्रिटिश राज केर विरोध करबाक लेल केलनि। ११ गो पुस्तक टा ओ अपन जीवव काल मे प्रकाशित करा सकलाह जेकरा ब्रिटिश सरकार द्वारा ज़ब्त कैल गेल।
बिस्मिल केँ तत्कालीन संयुक्त प्रान्त आगरा ओ अवध केर लखनऊ सेण्ट्रल जेलक ११ नम्बर बैरक मे राखल गेलनि। एहि जेल मे हुनकर दलक आन संगी सब केँ सेहो एक्कहि संग राखि हुनका सब पर ब्रिटिश राज केर विरुद्ध साजिश रचबाक ऐतिहासिक मुकदमा चलायल गेल छल।
बंकिमचन्द्र चट्टोपाध्याय द्वारा रचित वन्दे मातरम केर बाद राम प्रसाद ‘बिस्मिल’ केर रचना ‘सरफरोशी की तमन्ना’ ओहेन लोकप्रियता हासिल केलक जेकरा गबैत कतेको लोक फाँसीक तख्ता पर झूलि गेल।


text:
कोलकाता, दिसम्बर १३, २०१५. मैथिली जिन्दाबाद!!
संस्कृति मंत्रालय, भारत सरकारक कार्यक्रम- “Scheme For The Award Of Fellowship To Outstanding Persons in The Field Of Culture” अन्तर्गत कनिष्ठ ओ वरिष्ठ अध्येतावृत्ति (जूनियर तथा सीनियर फेलोशिप) वर्ष २०१३-१४ चयन हेतु आयोजित चयन प्रक्रियाक परिणाम किछुए समय पूर्व मे घोषित कैल गेल अछि।
मैथिली साहित्यक अन्तर्गत विविध विषयपर शोधकर्ताक रूपमे एहि बेर कनिष्ठ अध्येताक रूपमे मैथिली साहित्यकार लेखक चन्दनकुमार झा, रंगकर्मी एवं टी.वी अभिनेताक संग मिथिलाक्षरक विकास लेल कार्यरत अभियानी कौशल कुमार तथा रंगकर्मी संतोष कुमारक चयन भेल अछि।
तहिना वरिष्ठ अध्येताक रूपमे आमोद कुमार झा आ दीप नारायण ठाकुरक चयन भेलनि अछि। विशेष उल्लेखनीय अछि जे एहि वर्ष मैथिली साहित्यक लेल सर्वाधिक-पाँच गोट अध्येता चयनित भेलाह अछि। एहिसँ पूर्व कोनो एक वर्षमे अधिकतम चारि गोट साहित्यकारक चयन भेल छल।
प्राप्त सूचनानुसार चन्दनकुमार झा- आधुनिक मैथिली गीतिकाव्यक विकास ओ परम्परा, कौशल कुमार – मिथिलाक्षर विकासक प्रक्रिया, संतोष कुमार – स्वातंत्रयोत्तर कालमे मैथिली नाटकक विकास ओ आमोद कुमार झा – मैथिली संत साहित्यक अध्ययन ओ विश्लेषण विषयक शोध-प्रबन्ध आगामी दू-वर्षमे प्रस्तुत करताह।
ज्ञात हो जे भारत सरकारक संस्कृति मंत्रालय एहि कार्यक्रमक अन्तर्गत प्रतिवर्ष साहित्य ओ कला क्षेत्रमे उल्लेखनीय कार्य कयनिहार व्यक्तिक वरिष्ठ ओ कनिष्ठ अध्येताक रूपमे चयन हेतु आवेदन आमंत्रित करैत अछि आ एकटा निश्चित प्रक्रियाक अन्तर्गत अधिकतम चारि सय अध्येताक, दू-वर्षक लेल कोनो खास विषयपर शोध-प्रबंध प्रस्तुत करबाक लेल चयन करैत अछि।
मैथिली जिन्दाबाद केर तरफ सँ सब अध्येतावृत्ति लेल चयनिय व्यक्तित्व केँ हार्दिक बधाई!!


text: सीतामढ़ी । क्षेत्र क लोक क वर्षों पुरान सपना मंगलदिन साकार भ गए। रामनवमी क दिन स्टेशन पर आयोजित सभा मे सीतामढ़ी आ शिवहर क सांसद जहिना हरी झंडी दिखाकए ट्रेन कए बैरगनिया आ रून्नीसैदपुर क लेल रवाना केलथि, लोक क चेहरा खुशी स खिल उठल। सांसद क संग राज्यक पर्यटन मंत्री सुनील कुमार पिंटू, विधायक गुड्डी चौधरी, रंजू गीता, मोतीलाल प्रसाद समेत रेल महाप्रबंधक एहि अवसर पर उपस्थित छलाह। नव रेल लाइन पर सांसद अर्जुन राय नहि केवल गाड़ी कए रवाना केलथि, बल्कि लोकक संग सफर करि रून्नीसैदपुर तक गेलथि। एहि प्रकार स नव रेलखंड पर रून्नीसैदपुर तक 23 किलोमीटर आ बैरगनिया तक 29 किलोमीटर लोकक बाट आसान भ गेल। सीतामढ़ी स बैरगनिया क लेल छह डिब्बा वाला सजल गाड़ी सीतामढ़ी स मंगलवार चारि बजे खुलल, जखनकि रून्नीसैदपुर क लेल 4.10 बजे रवाना भेल। एहि स पूर्व पूर्व सांसद अर्जुन राय आ रमा देवी परिचालन क विधिवत उद्घाटन केलथि। सभा मे सांसद राय कहला जे रून्नीसैदुपर स मुजफ्फरपुर आ बैरगनिया स रक्सौल तक नवंबर तक कार्य पूरा भ जाएत।


text:
आइ जे दुइ गोट श्लोक ‘सुभाषितानि’ सँ अपने सभक बीच रखबाक मोन भेल अछि ताहि दुनू मे हमरा सब केँ पुनः अपना-अपना वास्ते एकटा नीक कर्तव्यबोध भेटैत अछि। देखू –
यः पठति लिखति पश्यति परिपृच्छति पंडितान् उपाश्रयति।
तस्य दिवाकरकिरणैः नलिनी दलं इव विस्तारिता बुद्धिः॥
भावार्थ :
जे पढ़ैत अछि, लिखैत अछि, देखैत अछि, प्रश्न पूछैत अछि, बुद्धिमान लोकनिक आश्रय लैत अछि, ओकर बुद्धि ओहि तरहें बढ़ैत छैक जेना कि सूर्य किरण सँ कमल केर पंखुड़ि सब।
विदेशेषु धनं विद्या व्यसनेषु धनं मति:।
परलोके धनं धर्म शीलं सर्वत्र वै धनम्॥
भावार्थ :
विदेश मे विद्या धन थिक, संकट मे बुद्धि धन थिक, परलोक मे धर्म धन थिक और शील सर्वत्रे धन थिक।
आइ वर्गीय अन्तर केँ दूर करबाक लेल बड़का-बड़का बात कयल जाइत अछि, गरीबी अन्त करबाक लेल एक सँ बढिकय एक अनुदान-योगदान देबाक दावी कयल जाइत अछि… मुदा शिक्षा मे सब केँ एकसमान रूप सँ आगू बढेबाक आ सब केँ विद्याधन – पढनाय-लिखनाय, देखनाय, प्रश्न पूछनाय, बुद्धिमान संग संगत केनाय – ई सब केना बेसी होयत ताहि मे बड बेसी ध्यान नहि छैक। बस खाली जग केँ जुग परतारि रहल अछि…. अपन अपन सुतारि रहल अछि… एकटा कोन कहबी छैक न मिथिला मे…. किछु तहिना मंगनिये मे सब पैघत्व हासिल करय चाहि रहल अछि। एना होयब संभव नहि छैक। कर्म, कर्तव्य, धर्म, दान, तप, श्रम – नैष्कर्म्य कर्मक संग ई सब बात भेले उत्तर मानव समुदायक प्रगति संभव छैक।


text:
सरिता सुमन
पटना। पेट्रो बिहार क मरैत उम्मीद गुरुवार कए फेर जागल। राज्य सरकार तेल आ प्राकृतिक गैस क तलाश लेल ओएनजीसी (तेल एवं प्राकृतिक गैस आयोग) आ टीपीएल (टाटा पेट्रोडाइम लिमिटेड) क संग समझौता केलक अछि। एकरारनामा क अनुसार चंपारण (बेतिया) क 2227 वर्ग किलोमीटर क्षेत्र मे अगिला महीना स गहन सर्वेक्षण शुरू होएत। कंपनी क दावा अछि जे एहि बेर क तलाश मे दुनिया क सर्वोत्तम तकनीक क इस्तेमाल होएत। इ गप अलग अछि जे तेल पूर्णत: किस्मत क खेल अछि। एकरारनामा पर हस्ताक्षर क बाद खनन एवं भूतत्व विभाग क प्रधान सचिव फूल सिंह, ओएनजीसी क नरेंद्र कुमार वर्मा, टीपीएल क अंतनु गुहा संवाददाता स गप करि रहल छलाह। बीमार हेबाक कारण खनन आ भूतत्व मंत्री रामचंद्र सहनी नहि आएल छलाह। हुनकर लिखित भाषण मे आजुक दिन कए बिहार क लेल गौरवपूर्ण दिन बताउल गेल अछि। हुनकर अनुसार तेल आ प्राकृतिक गैस प्रदेश क विकास कए उंच उछाल देओत। एकटा सवाल क जवाब मे प्रधान सचिव आ ओएनजीसी क प्रतिनिधि स्पष्ट केलाह जे प्राकृतिक तेल आ गैस क तलाश बेहद मुश्किल भरल काज अछि। पिछला पचपन-साठ बरस स बिहार मे चल रहल कोशिश कए परिणाम तक नहि पहुंच कए दोसर अर्थ नहि अछि। हुनकर इ गप स सेहो इनकार रहल जे पूरा मनोयोग स तेल आ गैस नहि ताकल गेल। हुनकर अनुसार हम ‘बेस्ट टेक्नोलॉजीÓ क उपयोग क रहल छी। सर्वे क बाद उपलब्ध डाटा क अध्ययन आ ब्लॉक क मूल्यांकन क बाद 3500 मीटर गहिर कूप खोदल जाइत। दूनू चरण मे 50 से 100 करोड़ टका खर्च होबाक अनुमान अछि। दूनू कंपनी क भरोसा अछि जे बिहार भारत क तेल मानचित्र पर अपन स्थान प्राप्त करत।


text:
विभिन्न कारणवश ‘मैथिली जिन्दाबाद’ वेब पोर्टल पिछला १५ दिन सँ लगभग नगण्य सक्रिय रहि सकल, कारण एहि वेब पोर्टल केर संचालन सिस्टम द्वारा सहजता सँ संभव अछि। मुदा आब ई पुन: अपन पूर्ण स्वरूप मे आ आरो विशेष सुविधाक संग अपने सब समक्ष प्रस्तुत होयत।
संगहि, पिछला ११ अप्रैल २०१५ केँ पूर्व योजना अनुरूप मिथिला डायरेक्ट्री २०१५ प्रिन्ट फार्म मे पूर्ण प्रकाशन प्रति नहि उपलब्ध कराओल जा सकल छल। तैँ आब प्रिन्ट कापी सेहो शीघ्र अपने सब लग प्रस्तुत कैल जायत। कृपया देल गेल लिंक पर आरो छूटल नाम आदि जोड़बाबय मे मदैद करी। किछु हिज्जैक त्रुटि नेपाली भाषासेवी द्वारा मैथिली मे अभ्यस्त नहि होयबाक कारण फेरो रहि गेल अछि। एकरा हमहुँ फुर्सत सँ सुधार करबाक प्रयत्न करब, लेकिन अपने लोकनि सँ आग्रह जे अपन-अपन शहरक पेज खोलि कम सँ कम छूटल जानकारी आ अशुद्धिक सुझाव जरुर पठाबी।
धन्यवाद,
संपादक, मैथिली जिन्दाबाद!


text:
३० मार्च २०२०, मैथिली जिन्दाबाद!!
समय 8:16 PM
एखन तुरंत एक दुखद समाचार भेटल जे दहेजक कारण दिल्लीक बिपिन गार्डेन में एक चांदनी झा नाम्ना बेटीक हत्या ओकर पति द्वारा कय देल गेल…😢
चांदनी झा दहेज हत्याकांड अपडेट, समय 11:58 PM
ई छियैक मेडिकल रिपोर्ट जे कोनो प्राइवेट अस्पताल सँ बनबेलक अछि, स्पष्ट छैक जे एहि में डेट 23 मार्च समय 2.15 अपराह्न लिखल छैक आ सुसाइड देखबैत छैक फाँसी लगाकय, लेकिन घटना काल्हिक थिकैक।
पुलिस डायरी में 29 मार्च एहि केस केँ एंट्री कयल गेल देखबैत छैक। काल्हिए लड़कीक भाइ जे पटना में रहैत छैक ओकरा पुलिस फोन कय मृतक चांदनी झा के छी पुछैत ओकर आत्महत्या सँ मृत्यु के समाचार देलकैक।
स्पष्ट छैक जे एहि घटना में पुलिस सेहो लीपापोती कय रहल छैक। हत्यारा अपना केँ बचेबाक लेल अबैध पर अबैध काज कय रहल अछि।
शुरुआती पूछताछ में पता चलल जे होटल मैनेजमेंट कय दिल्ली में नीक नौकरी करबाक नाम पर करीब 10 लाख टका दहेज केर लय ई विवाह गताते कुटमैती करायल गेल छल। बाद में लड़का दिल्ली सेट आवारा बाप सँ पाय लय मेट्रो लाइफ में आकंठ डूबल नशेड़ी हेबाक बात पता लगलैक। निरन्तर लड़की पर अत्याचार केर रिपोर्ट रहय। हालहि होली दिन घर सँ बाहर कय देबाक घटना सेहो भेल रहय। लेकिन अन्ततः ई दुखद घटना!😢
31 मार्च 2020, समय 6:45 AM
एखन लॉकडौन में लड़कीक माता पिता सब गुआहाटी मे फँसल छथि, ओ सब आबथि त कोना….😢
लड़कीक मामा लोकनि सेहो अत्यन्त दुःखी आ आक्रोशित लेकिन मुम्बई में सब कियो….. 😢
लड़कीक एक चाचा सह मौसा टेक्नाथ बाबू जे कि एहि मामिला लेल सोशल मीडिया केर सहारा लेलन्हि, ओहो मुम्बई में फँसल छथि…..😢
दिल्ली में एक श्याम ठाकुर सँ संपर्क कयलनि लेकिन ओहो असगर एहि केस केँ टैकल करय सँ असमर्थ….😢
दहेज मुक्त मिथिला अपील कयलक अछि जे सक्षम सहयोगी आगू आबथि। ओहि क्षेत्र में रहैत छथि सुपरिचित सहयोगी श्री शुभ नारायण झा जे एहि मुद्दा केँ गम्भीरता सँ लेलनि आ अपन वाल सँ चर्चा उठेलनि अछि।
जरूरी छैक आगू कनेक न्याय दिएबाक लेल पुलिस प्रशासन आ दिल्ली सरकार केर सम्बन्धित लोक धरि शिकायत पहुँचेबाक। आगू Nirraj Pathak जी केर माध्यम सँ एहि केस केर उचित धर्मसम्मत न्याय लेल सहयोग समन्वय केर अपील करैत छी। एहि पुनीत संघर्ष में ओ जरूर संग देता। क्षेत्रक एमएलए विनय जी सेहो ध्यान देथि। प्लीज अन्यायी केँ सजा दियाऊ।😢
चांदनी झा दहेज हत्या कांड अपडेट
३१.०३.२०२०.
१. चांदनी झा जिनकर हत्या दहेज उत्पीड़न लेल कयल गेल अछि तिनकर विवाहक ७ वर्ष भऽ गेल छल। बेर-बेर कोनो न कोनो बहन्ने एक साधारण नौकरी करनिहार ससूर सँ एकमात्र बेटी होयबाक कारणे या अन्य लोभे कतेको बेर पाय-कौड़ी आदिक मांग कयल गेल।
२. चांदनी झा केर एक ३ वर्षीय बेटी सेहो अछि, जे एखन घटना उपरान्त दिल्लीक फरीदाबाद मे रहि रहल चाचा-चाचीक पास मे अछि।
३. चांदनीक लाश एखन धरि मर्चरी मे राखल छैक, जे लेबाक लेल चांदनीक चाचा जे आर्मी मे कार्यरत छथि ओ आइ दिल्ली कोनो भांजे पहुँचि रहला अछि।
४. चांदनीक पति संग चाची मिक्की झा बात कयली त ओ लड़कीक शिकायत आ कय तरहक दुर्गुण आदिक आरोप लगबैत रहय, आर आत्महत्या कय लेबाक बात कहलक। लेकिन ओहि सँ कियो सन्तुष्ट नहि भेलथि आर लड़का दोषी अछि यैह आरोप लगबैत पूर्वक घटनाक्रम सब सेहो बतेलनि। यथा होली मे घर सँ बाहर कय देनाय, घरक सीढी पर धक्का दय खसा देनाय, आदि।
५. राजनगर केर बलहाक किछु सम्भ्रान्त कहेनिहार लोक आब आपसी बुझारत कय लेबाक जोर दय रहला अछि, लड़काक पिता पाय-कौड़ीवला कहबैका छथि कहाँ दिना…! डीलर कहाइत छथि से सुनल गेल।
६. गुआहाटी मे Prabhakar Jha (प्रभाकर झा), युवा समाजसेवी लड़कीक माता-पिता सँ भेंट कय उचित परामर्श करैत कानूनी उपचार लेल आगू प्रयास करय जेता।
७. मोहन गार्डेन-बिपिन गार्डेन (उत्तमनगर) केर आसपास रहनिहार वरिष्ठ समाजसेवी एवं फिल्म अभिनेता Shubh Narayan Jha (शुभ नारायण झा) सेहो एहि केसक संज्ञान लेलनि आ अपन वाल सँ चर्चा उठबैत आगाँ कि कयल जाय ताहि पर विचार कय रहला अछि।
८. दिल्ली सरकार सँ नजदीकी रखनिहार हमर भाइ-मित्र श्री नीरज पाठक Nirraj Pathak जी केँ सेहो ध्यानाकर्षण कयल अछि। सम्बन्धित थाना आ एसडीएम आदि सँ बात कय एहि केस पर तुरन्त उचित संज्ञान लेबाक लेल माहौल बनेता से अनुरोध कयल अछि।
अपनो सब जे कियो एहि पुनीत कार्य मे एक अवला नारीक हत्या लेल दोषी पर कार्रबाई करबा न्याय दिएबाक संघर्ष मे संग दय सकी, प्लीज आगू आउ।
चांदनी झा दहेज हत्याकांड अपडेट
31 मार्च 2020, 10:50 AM
मृतका चांदनी झा केर माता-पिता, मामा आ ग्रामीण संग भेंट कय गुआहाटी में सान्त्वना देलनि प्रभाकर झा एवं ओमप्रकाश ठाकुर।
चांदनी केर माय आ पिता देलनि बयान जे 28 तारीख बेटी संग बात भेल छलन्हि। बेर बेर टॉर्चर केर शिकायत करितो बेटी संघर्ष करैत रहबाक भरोसा देने रहनि। लेकिन लॉकडौन केर मौका देखि दुष्ट जमाय बेटीक हत्या कय ओकरा आत्महत्या देखेबाक कुत्सित प्रयास करबाक आरोप ओ लगेलखिन।
दिल्ली में रहनिहार प्रवासी मैथिल एवं सामाजिक संस्था सँ न्याय दिएबाक कार्य मे मदति लेल गोहार लगौलनि अछि।
चांदनी झा दहेज हत्याकांड अपडेट
31 मार्च 2020, 3:30 PM
सोशल मीडिया पर चांदनी केर नशेड़ी पति गणपति झा केर अनेकों तस्वीर वायरल भ रहल अछि। बकौल ओकरा चिन्हय वला ई जन्मजात लोफर रहल। चांदनी के माय बापक सीधापन केर लाभ उठा कियो अपने लोक मध्यस्थता कय 5 लाख तिलक आ ओतबे ऊपरी खर्च के भार दय विवाह करेने रहथि।
संलग्न स्क्रीन शॉट सँ स्वतः ज्ञात होइत अछि जे ई आरोपी कतेक शातिर अपराधी अछि।
चाँदनी दहेज हत्याकांड अपडेट,
१ अप्रैल २०२०, ७ः३० बजे भोर
मैथिली जिन्दाबाद सँ बात करैत श्रीमती मिक्की झा जानकारी देलनि जे चांदनी झाक चाचा जे आर्मी मे पदाधिकारी छथि, हुनका अन्तिम समय मे वरिष्ठ पदाधिकारी द्वारा दिल्ली जाय भतीजीक लाश रिसिव करबाक लेल छुट्टी ग्रान्ट नहि कयल जेबाक कारण कोरोना वायरस संक्रमण केँ देखबैत आखिरकार ओहो नहि आबि सकलाह। आब चांदनी केँ जेना जिबिते कष्ट छलैक तहिना मरलाक बादो कष्ट हेतैक से सामाजिक स्तर पर किछु कयल जा सकैत होइक त कयल जाय… ई जनतब देल गेलैक। हालांकि सम्बन्धित थानाक कहब छैक जे जा धरि मृतकाक अपन लोक जिम्मेदारी ग्रहण करय लेल थाना मे हाजिर नहि होयत, लाश आन केकरो नहि सौंपल जा सकैत छैक। लाश केँ ता धरि संरक्षित रखबाक लेल मर्चरी सँ फ्रीजर मे राखि देल गेलैक अछि।
१ अप्रैल २०२०, ४ः३० बजे सायंकाल
अखिल भारतीय मिथिला संघ केर पदाधिकारी एवं समाजसेवी पं. कौशल झा द्वारा आवश्यक बातचीत करैत मृतकाक एक अपन सम्बन्धी राघव मिश्र केँ बजाकय थाना मे वार्ता करायल जेबाक बात कहलनि। तहिना नजफगढ मे मृतकाक एक फुफा सेहो भेटलाह अछि। आपसी समन्वय सँ लड़कीक पिता व अन्य परिजन संग बातचीत कय आइ सांझ धरि लाश केर पोस्टमार्टम लेल कार्रबाई आगू बढय, ओ आशा जतेलनि।
हरिः हरः!!


text:
मधुलता मिश्रा
पूर्णियां । राज्यक मुख्य सात टा एनएच पर काज चली रहल अहि, जाहि स पटना सहित राज्यक अन्य भाग मे आम लोकक आबाजाही मे सुबिधा हैत। जाम स सेहो छुटकारा भेटत, राज्यक अन्य इलाका सब स पटना पहुँच मे 4,से 5 घन्टाक समय लागत।
संगहि राज्यक आर्थिक ,सामाजिक और सांस्कृतिक उन्नति सेहो होयत । अहि सातो एनएच के अलावा करीब 50किमी के लंबाई के करीब 574 करोड़ रुपयाक ,पटना – बख्तियारपुर फोरलेंन के निर्माण लगभग पूरा भ चुकल अहि । दिसंबर 2020 में बनबाक एकर समय देल गेल रहय, लगभग काज पूरा भ चुकल अहि ,कुछ जगह पर पिचिंग के काज चली रहल छै। जे एनएच-30 क हिस्सा अहि। एनएचएआई क सूत्रक अनुसार सातो मुख्य एनएचक परियोजनाक क निर्माणक कार्य तेजी स चली रहल अहि। जाहि मे शामिल एनएच -31 पर बख्तियारपुर- मोकामा फोरलेन सड़कक काज करीब 44 किमी क लंबाई में करीब 637 करोड़क लागत पर निर्धारित कयल गेल अहि, ई दिसंबर 2021 मे पूरा करबाक समय अहि।
अहि निर्माण मे बहुतो समस्या रहय ,जेकरा सुलझेबाक प्रयास कयल जा रहल अहि। ओतहि एनएच -31 पर सिमरिया -खगड़िया फोरलेन सड़क क काज करीब 60 किमी क लंबाई मे करीब 567 करोड़ रुपया क लागत स जून 2021 मे कार्य सम्पन्न करवाक तय कैल गेल अहि। ई फोरलेन क बनला स पटना स खगड़िया तक आबाजाहीक लेल बहुत नीक सड़क उपलब्ध भ सकत। एकर संगही एनएच -107 पर पेव्ड शोल्डर सहित छू लेनक महेशखूंट -सहरसा -पूर्णिया पैकेज- एक आओर दू क निर्माण कुल करीब 178 किमी क लंबाई मे करीब 1380 करोड़ क लागत पर अक्टूबर 2021 तक पूरा करबाक तय कैल गेल अहि।
अहि मे मुख्य रूप स भागलपुर ,खगड़िया ,सहरसा ,
मधेपुरा आओर पूर्णिया जिला क लोक सब बेसी लाभ उठा सकता। जमीन अधिग्रहण क समस्या एनएच- 82 पर पेव्ड शोल्डर सहित दू लेनक बिहारशरीफ- बरबीघा- मोकामा सड़क क करीब 54 किमी क लंबाई मे करीब 297 करोड़क लागत मे दिसंबर 2020 तक कार्य पूरा करबाक बात छल, मुदा एकर निर्माण समय स पूरा नहि भ सकल। अहि कार्य मे जमीन अधिग्रहण क समस्या बाधा बनल जहि कारण कार्य पूरा करवा में विलंब भेल।
ओतहि एनएच -77 पेव्ड शोल्डर सहित दू लेन 82 किमी लंबा ,मुजफ्फरपुर -सोनवर्षा सड़क क 512 करोड़ रुपया क लागत स दिसंबर 2020 तक पूरा करबाक रहय पर अहू ठाम जमीन अधिग्रहण क कारण विलंब भ गेल। अगिला साल पूरा करवाक लक्ष्य
एनएच -527 सी पेव्ड शोल्डर सहित मझौली -चरौत सड़क क करीब 63 किमी क लंबाई मे 537 करोड़ क लागत पर नवंबर 2021 तक तैयार करवाक लक्ष्य अहि। एनएच-57ए पर फारबिसगंज -जोगबनी फोरलेन सड़क क निर्माण करीब 9 किमी क लंबाई मे करीब 247 करोड़ रुपया क लागत पर मार्च, 2021 तक पूरा करवाक लक्ष्य अहि।


text:
सहोडवा
सहोडवा नेपालक मध्यमाञ्चल विकास क्षेत्र अन्तर्गत जनकपुर अञ्चलक सर्लाही जिलामें अवस्थित एक गाउँ विकास समिति छी ।[३]
जनसङ्ख्या[सम्पादन करी]
सहोडवा गाउँ विकास समितिक जनसङ्ख्या ३,०९९ रहल अछि ।[१][२]
सन्दर्भ सामग्री[सम्पादन करी]
- ↑ १.० १.१ "जिल्ला विकास समिति, सर्लाही (संक्षिप्त परिचय)", जिल्ला विकास समिति, सर्लाही, सर्लाही जिला विकास समिति।
- ↑ २.० २.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "नेपाल सरकार स्थानिय विकास मन्त्रालय", स्थानिय विकास मन्त्रालय, नेपाल सरकार।


text:
–विद्या चौधरी
भरदुतिया भाई बहिन क स्नेह क पावनि अछि। ई अपन मिथिला मे बहुत उत्साहपूर्वक मनाओल जाइत अछि, भरदुतिया के दिन बहिन गोबर स आंगन निपैत छथि आ पानि मे फुलल चाउर के पिठार पिसी आंगन मे अरिपन दैत छथि, पिढी पर अरिपन सेहो दैत छथि, आ पानक पात, सुपारी, कुमहर क फुल, मखान, चाँदी के सिक्का ,गायक धी, मधु, अछिंजल,पिठार, सिन्दूर सबहक ओरियान क क रखैत छथि, आ भाई के ऐला पर नओत लैत छथि आ कहैत छथिन-यमुना नओतई छथि यम के हम नओतई त छी अपन भाई के जाबैत तक यमुना मे जल रहै ताबैत तक हमर भाई के औरदा बढय। आ भाई के नाना प्रकार के व्यंजन परोसिक खुआबैत छथि। कहल जाइत अछि जे यमुना के भाई यमराज छलखिन ओ अपन बहिन यमुना के सासुर हुनका स भेट करक लेल नहि जाईत छलखिन जे हमर काज त लोकक प्रान लेनाई अछि त हम अशुभ मानल जाइत छी त बहिन क सासुर कोना जाऊ, परन्तु जखन बहिन यमुना जिद ठानि देलखिन जे आँहा एबे टा करू त यमराज बहिन क स्नेह आगु बेबस भ गेला आ हुनका यमुना के ओतय जाई परलनि यमराज के आओल देखि यमुना बहुत प्रसन्न भेली आ भाई स कहखिन जे आई आँहा हमरा ओत एलहु से देखि हमरा बहुत प्रसन्नता भेल तहिना यदि दुनिया के सब बहिन के भाई अमर भ जेथिन त हुनका सब के कतेक प्रसन्नता हेतनि से हम आँहा स एक टा वरदान मागैत छी जे सब भाई के अमर क दियउन। यमराज कहलखिन जे बहिन ई त संभव नहि अछि ,कियाकि जे आयल अछि ओकरा जेनाई निश्चित अछि, लेकिन हम ई वरदान दैत छी जे जिनकर बहिन श्रद्धापूर्वक एहि पावनि के करथिन हुनकर भाई दीर्घायु हेथिन।
ताहि दुआरे सब बहिन बहुत श्रद्धापूर्वक एहि पाबैन के करैत छथि आ अपन भाई के दीर्घायु बनाबैत छथि। एखन के समय मे कोने समस्या के कारण यदि भाई बहिन दुर दुरो छथि तईयो ई पाबैन हुनकर स्नेह आ श्रद्धा विश्वास के मजबुत बनाबैत अछि। सुभद्रा के ओहिठाम सेहो श्रीकृष्ण नओत लेबईक लेल आओल छलथि।
भाई बहिन क पाबैन भरदुतिया अपन मिथिला के महान पाबैन अछि। सासुर मे बहिन सब भाई के ऐबाक बेसब्री स बाट तकैत रहैत छथि। आ ऐलाक बाद खुशी के ठेकाना नहि रहैत छनि। यहा अछि अपन मिथिला आ मिथिला के संस्कृति, पाबैन तिहार सब मे एक दोसर के प्रति स्नेह के प्रत्यक्ष वा परोक्ष रूप स जोड़बाक माध्यम।
भरदुतिया के सब भाई बहिन के बहुत बहुत शुभकामना।
जय मिथिला
जय मैथिल
जय माँ जानकी